Bilbaopedia - Rotaetxe Amusategi\n[ Bilbao, 17-01-1932 - Bilbao, 02-05-2013\t]\nMiren Karmele Rotaetxe Amusategi 1932ko urtarrilaren 17an jaio zen Bilbon. Espainiako Gerra Zibilean, aita Eusko Jaurlaritzako karguduna izan zen eta familia Frantziara erbesteratu zen.\nLehendabizi Bordelen burutu zuen batxilergoa, baina Bilbora itzulita, berriz egin behar izan zuen Miguel de Unamuno Institutuan. 1959an Larrinagako espetxera atxilotuta eraman zuen poliziak Francoren diktaduraren aurkako ekintzegatik, euskal abertzaletasunetik abiatuz.\nOndoren Deustuko Unibertsitatean frantses filologia ikasi zuen 1962-1967 artean. Ondoren, 1967-1978 artean, frantses filologiako irakasle izan zen Deustuko Unibertsitatean, eta euskarazko lehen eskolak eman zituen. Halaber, bertako Euskal Kultura Mintegian parte hartu zuen.\n1977an euskarazko lehen eskolak eman zituen Bilboko Unibertsitatean, eta urte berean abiatutako Informazio Zientzien Fakultatean euskararen arduradun izan zen. Garai horretan burutu zuen doktoregoa Salamancako Unibertsitatean, Estudio estructural del euskara de Ondárroa (1978) tesiarekin, Koldo Mitxelenaren zuzendaritzapean.\n1979an euskaltzain urgazle izendatu zuten eta geroztik Gramatika nahiz Sustapen batzordeetako kide izan zen. Halaber, Bilboko Merkataritza Etxearen Kultura batzordeko kide izan zen 1979-1985 artean.\nOndoren Euskal Herriko Unibertsitatearen Gasteizko campusera aldatu zen eta 1982an irakasle lanpostua lortu zuen lehiaketa bidez, gramatika orokorra eta literatur kritika eskolak emateko. 1987an hizkuntzalaritza orokorreko katedra eskuratu zuen.\nGarai horretan bi liburu argitaratu zituen soziolinguistikaz: Hizkuntza eta gizartea Euskadi-n (1986) zuzendari gisa, eta Sociolingüística (1988). Idazlan zientifikoak argitaratu zituen hainbat aldizkaritan: La Linguistique, Euskera, Revista Española de Lingüística edota Bulletin de la Société de Linguistique de Paris.\nEusko Ikaskuntzaren Hizkuntza eta Literatura saileko buru izan zen 1987-1994 artean. La Sorbonne (Paris V René Descartes) Unibertsitateko irakasle bisitaria izan zen 1994-1995 ikasturtean\n1998tik EHUko Leioako campusean hizkuntz politikako eskolak eman zituen, baita graduondoko ikastaroak ere, eta 2001ean katedradun emeritu izendatu zuten.\n2004an ohorezko euskaltzain izendatu zuten eta 2009an Mendebalde Kultur Alkarteak omenaldia egin zion.\n2013ko maiatzaren 2an hil zen Bilbon.\nAGIRREAZKUENAGA, J. (zuz.) Eusko Ikaskuntzaren hiztegi biografikoa (1918-1998).- Donostia : Eusko Ikaskuntza, 1998; ALTZIBAR, X. “Karmele Rotaetxe Amusategiri omenaldia”. In: ALKORTA, K. eta BARRUTIA, E. (ed.) Transmisinoa eta erabilerea.- Bilbao : Mendebalde Euskal Kultur Alkartea, 2009, 313-318 or; ARTETXE SÁNCHEZ, K. Euskara unibertsitatera bidean : eragileak eta proiektuak (1939-1990).- Bilbao : Udako Euskal Unibertsitatea, 2011; KINTANA, X. “Sobre Karmele Rotaetxe”, 2013-05-03; http://ccaa.elpais.com/ccaa/2013/05/03/paisvasco/1367593460_907393.html; LIZUNDIA, J. L. In: “Karmele Rotaetxe, pionera cultural de la lengua vasca”. In: El País.- (2013-05-04), 54 or.


Mutatio - Wikipedia, entziklopedia askea.\nAntzinako Erroman, mutatio bat, galtzada erromatar batean zegoen geltoki bat zen, atseden hartzeko eta garraio bezala erabiltzen ziren animaliei zerbitzua emateko. Mutatioak zaldiak aldatu eta freskoago zeuden beste batzuk hartzeko tokiak ziren, gurdiek behar zituzten konponketak egiteko tokiez gain.\n12-18 miliatik behin zeuden. Konplexu hauetan, gidariak, gurdia edo gurpilak egokitzeko zerbitzuak har zitzakeen, bere animalientzako botikak edo albaitaria lortu, atsedena edo janaria eman edo zaldiak aldatzeko.\nGeltoki hauek erabiliz, eta gurdi txandak eginez, Tiberio enperadoreak 500 milia egin zituen 24 ordutan bere anaia zen Druso bisitatzeko, gangrenaz hiltzen ari zena zaldi batetik erori ondoren. Mansio bakoitzeko, lau edo bost mutatio existitzen ziren.\nGasteizko Mariturriko aztarnategian Ab Asturica Burdigalam galtzada erromatarrarekin erlazionatuta zegoen mutatio bat aurkitu zuten arkeologoek 2000-2001 urte bitartean\n↑ Mariturriko aztarnategiari buruzko artikulua


Entzuten pasako nituzke egunak — Eibar.ORG | Eibarko peoria\nHemen zaude: Hasiera / Blogak / Harrikadak / Entzuten pasako nituzke egunak\nEntzuten pasako nituzke egunak\nMikel Iturria 2005/06/04 16:02\nMaiatzaren 24an Henning Mankell suediar idazlea egon zen Donostian, Literaktum letren eta lengoaien festan. Lau istorio kontatu zituen Gizakia ipuin kontalaria da hitzaldia harilkatzeko. Horietako bat kontatuko dut hemen. Eta gaur kontatuko dut, atzo arratsaldean erosketak egiten nituen bitartean entzun bainuen lau emakume nagusiren solasalditxo bat eta Mankell-ek esandakoa etorri zitzaidan gogora.\nGoteborg hirian jaio zen Mankell 1948 urtean. Suedian eta Mozambiqueko hiriburuan, Maputon, bizi da. Bere liburuen 25 milioi ale saldu ditu jada, gehienbat Wallander inspektorearen abenturekin.\nEsan bezala, lau istorio kontatu zituen. Eta nik bigarrena jarriko dut gaur hemen. Maputoko Antzoki Nazionaleko zuzendari artistikoa da suediarra. Antzokian bero handia egiten duenean, kanpora ateratzen ei da gure gizona, freskuran egoteko.\nBehin kalera irten eta eraikinaren aurrean dagoen aulkian bi gizon zeuden eserita. Biek hil berria zen hirugarren pertsona bat zuten aipagai. Batak esaten omen zion besteari difuntoa istorio bat kontatzen hasi zitzaiola hil bezperan. Luzea izanik, berandutu ziren eta hurrengo egunean izan behar zuen jarraipena. Baina, istorioa amaitu gabe ospa egin zuen bizidunen mundutik.\nEntzuten ari zenak, denbora luzez isilik egon ondoren, zera esan omen zuen: "Ez da hiltzeko modu egokia, kontakizuna bukatu gabe alde egitea". Hau kontatzen zuen bitartean Mankellek aipatu zuen berari asko gustatzen zaiola belarria jarri eta besteek diotena entzutea. Bere ustez, segapotoak kalte handia egin dio ohitura horri. Ulertu nion edozein unetan jotzen duela telefonoak eta magia hori izorratzen dela.\nAtzo, asteburuko konprak egiten ari nintzen etxe ondoan dudan supermerkatu batean. Zain nengoen txarkuteian. Aldamenean ama-alabak zeuden. Amak, gurpildun aulkian, apenas hitz egiten zuen. Bien partez hitz egiten zuen haren alabak, ordea. Amaren adin beretsuko beste bi emakume gehitu ziren taldera.\nHasi zen etorritako bat kontatzen nola duela gutxi Espainiako artista unibertsal horietako baten emanaldian egon zen. Ez nuen asmatu zeinetaz ari ziren, baina garai bateko Espainiako artista tipiko horietako bat behar zuen. Emakumea hasi zen esaten artistari Donostia oso polita iruditu zitzaiola: "¡Qué ciudad tan bonita tienen ustedes! No sé si son conscientes de ello, pero es una de las ciudades más bonitas que conozco. Y a mí me tratan muy bien aquí. En el Sur también, pero aquí me siento muy bien".\nEmakumeak gehitu zuen: "Y luego cantó no-sé-qué y se emocionó y me emocioné".\nAmarekin zegoenak: "¿Y cantó esa, eh? Es muy bonita. Es la que más me gusta a mí. Es preciosa".\nEta horrela zihoan konbertsazioa. Segapotoak ez zuen nire entzunaldia oztopatu. Txarkuteian nire txanda iritsi zela baizik. Pena, la-cosa-prometía...\nKontxo Iturri, Kirmen Uribe-renak bezain borobila atara jatzu artikulua, txo! Atsegin-atsegina!\nBidenabar, hauexek dira Henning Mankell-en euskarazko liburuak, "Erein" argitaletxearenak, Haur eta Gazte Literaturako "Perzebal" sailekoak:\n"Ohe elurtuan lo egin zuen mutikoa". 2. "Izarretara bidean zihoan txakurra" 3. "Itzalak luzatu egiten dira ilunabarrean" 4. "Bidaia munduaren amaierara"\nOngi segi eta aupa Bidasoaldea!\nEz, ez dut oraindik irakurri Mankell-en eleberririk, baina uda honetan Wallander-en baten bat irakurtzeko asmoa dut. La pirámide erosi nuen aurrekoan.\nEuskaraz laupabost liburu daudela irakurri nuen. Erein argitaletxeak publikatu omen zituen, baina ez dut ezer aurkitu hauen webgunean. Agian gaizki begiratu dut.\nLeire K. dio:\nHenning Mankellen hitzaldian egon zinen, hortaz! Neu ere gustura joan izango nintzatekeen.\nUste dut arrazoia duela Mankell-ek: jendeari begiratuta eta entzunda ikasten dira istorio asko. Idazle batek hori egin behar du lehenengo, ez? inguruari adi egon. Egiten zaila, segapotoari begira baldin bagaude!\nIrakurri dituzu Mankellen nobelak? Niri asko gustatzen zait Kurt Wallander detektibearen bilduma. Uste dut Mankell oso istorio-kontalari ona dela.\nEz etsi, gizona. Manolo Escobar Bilbora bueltauko danean (laster edo berandu gertatuko baita) abisaukotsut.\nBien bitartean, ea zertan geldituko dan bokarta eta olagarroaren arteko amodio istorio hori, Zaldi Eroa egunotan "berria"n kontatzen dabilena. Biñeta horiek ikusi dituzu? Hori izan leike bokartaren salbazinoa, transgeniko xamarra bada be.\nBidasoa fundamentalista, inoiz ez!\nEskerrik asko mezuagatik, baina ez naiz Kirmenen orkatilera iristen.\nEta, portzierto, jakin dut zein zen folklorika: doña Isabel Pantoja egon omen zen Kursaalean duela gutxi eta ni enteratu ez.


LABek bere sostengua eta elkartasuna adierazi nahi die Arkemako langileei | LAB SINDIKATUA\nIndustria Industria Kimikoa LABek bere sostengua eta elkartasuna adierazi nahi die Arkemako langileei\nBerriro ere, Enkarterriko enpresa bat ixtearen atarian dago: plantilla hartako 59 beharginak gehi kontratetan beharra egiten dutenak langabeziaren putzu beltzean erortzear daude. Honi erantsi behar diegu Enkarterri osoan izango duen eragina (merkataritzari, ostalaritzari, zerbitzu publikoei,…). LABek haren sostengua eta elkartasuna adierazi nahi die Arkemako langileei, enpresa ixtearen aurka borrokatzen ari diren eta borroka horren partaide diren langileei.\nKapitalaren dinamika ankerrak, merkatuak irrazionalki globalizatu izanak, berezko proiekturik ez izateak eta enplegu duina sortuko eta iraunaraziko dituzten industria-politikei erakundeek lagundu ez izanak,… itxiera berria ekarri dute, nahiz eta “ekonomia eta ekoizpen zioak” aipatuz eta PpE-PsoE-PnV-k babestu Lan Erreforma ezarriz, zuritzen eta ezartzen duten.\nEnpresariek, kudeatzaileek, politikariek,… erabiltzen, bermatzen eta bataiatzen dituzte ikuspegi eta ohitura jakin batzuk, non “ondo gabiltzanean irabaziez jabetzen diren eta egoera txarra denean, guztion artean ordaintzen dugun”. Garai onean gabiltzanean, jabetza pribatua babesten da, aldiz, egoera txarra denean, galerak “sozializatzen dira”.\nEnkarterri poliki-poliki eta isilka hitzen ari da. Eskualdearen egoera gure kezken eta eztabaida politikoaren erdian kokatu behar da.\nJadanik garai da, beharginak eta hiritarrak izanik, politikariek eta erakundeek argitu diezaguten zein neurriak hartuko dituzten gure eskualdean bizi eta beharra egin ahal izan dezagun. Neurriok eragotzi behar izango dute esleituko den diru-publikoa “desager dadin” enpresarien eta hauen kudeatzaileen (Pastguren, Virtisu,…) atzaparretatik igarotzen denean. Neurriok ez lukete sakrifikatu behar enplegua, higiezinen burbuilari laguntzeko.\nGaraia da honetan nahas gaitezen eta politikariak eta erakundeak behartu ditzagun industria-eraispena geraraztera, argazkia egite hutsetik eta laguntza morala erakustetik haratago joan daitezen, eta arbuia ditzaten, Enkarterri bizitegi-gunea eraldatzearen truke eta berton bizi garenon pertsonen premiak baztertuz, lanpostuak sakrifikatzen dituzten erabakiak.\nGaraia da honetan nahas gaitezen eta politikariak eta erakundeak behartu ditzagun hauteskunde aurreko titularrak egiteari eta diru-publikoarekin geratzen diren enpresariak abalatzeari utz diezaioten.\nGaraia da nonbait ager daitezen Habiditekin (higiezinen burbuilarekin ere ez dute nahiko), eta PnV buru zela (Ibarretxe), sortu behar zituzten 1.000 lanpostuak.\nGaraia da gutako bakoitzak sindikatuak, politikariak, erakundeak, elkarteak, gizarte-erakundeak,… behartu ditzagun gizartea zutunik jartzera, Enkarterrik etorkizuna izan dezan.\nGure afiliatuak deitzen ditugu Arkemako langileek, itxieraren aurka, antolatuko dituzten mobilizazio guztietan parte har dezaten, enpresetan nahiz kalean eta borroka hau Enkarterrin Lan eta Bizi aldarrikapenari batu diezaiogun.


Biltokik hogei urteko bidea ospatuko du - Nafarroako Hitza Biltokik hogei urteko bidea ospatuko du – Nafarroako Hitza\nBiltokik hogei urteko bidea ospatuko du\n2022, ekainak 03 Aisialdia, Albisteak, Euskara, gaiak, Gizartea, Kultura, nafarroa 457\nIruñeko Txantrea auzoko Euskaldunon Biltoki elkarteak 11 orduko besta eginen du hilaren 11n. Euskaldunak saretzeko sortu zuten, 2002an. Transmisioa ere badu xede.\nIruñeko Txantrea auzoko Euskaldunon Biltoki elkarteak hogeigarren urteurrena ospatzeko besta antolatu du: hilaren 11n eginen dute. Elkarteko arduradunek 11 orduko egitaraua prestatu dute egun horretarako. Hogei urteko bidea ospatu nahi dute, eta bide hori egin eta lagundu duten guztien lana eskertu, urratsak egiten segitzeko asmo garbiari eutsita.\n“Biltokik hogei urteotan antolatu dituen ekitaldien artean nagusia izanen da hilaren 11koa”. Horixe nabarmendu du Xabier Villabonak. 14 urterekin hasi zen Biltokiko jardueretan parte hartzen; duela hamar, bazkide egitea erabaki zuen, eta, orain, zuzendaritza batzordeko kidea ere bada. “Ilusio handiz ari gara urteurreneko besta prestatzen”, azaldu du Villabonak.\nJaia 11:00etan hasiko da, suziriaren eztandarekin, eta hamaiketakoa eginen dute ondoren. Haurrentzako jolasak ere antolatu dituzte, Txantreako Parkean Euskaraz taldeko gurasoekin batera. Helduek ere izanen dituzte haientzako jolasak; amaieran, eguneko ekitaldi nagusia eginen dute, bazkaldu aurretik. Arratsaldeko kontzertuekin batera amaituko da besta, 22:00 aldera.\nUrteurrena ospatzeaz gain, Biltokiko kideen bestak helburu du hogei urteko bidean elkartearen martxa lagundu duten guztien lana nabarmentzea eta eskertzea. Urratsak egiten segitu nahi dute, egindakoei balioa emanez. “Jende asko aritu da Biltokin hogei urteotan lan handia egiten”, erran du Mikel Legarra kideak.\nLegarra hasieratik da Biltokiko bazkide, eta zuzendaritza batzordean ere badago. Anitz poztu du Villabonak eta bertze gazte anitzek zaharragoen lekukoa hartu nahi izateak. “Belaunaldi askotako jendea gaude elkartean; transmisioa garrantzitsua da, guk nahi baitugu orain gazte diren hauen bilobentzat izatea Biltoki”, berretsi du. Oroitu du 2002an Biltoki sortzea erabaki zutela Txantreako euskaldunek ez zutelako elkar ezagutzen, eta nabarmendu du “auzoan erreferente” bilakatu dela elkartea egun.\nGazte eta helduentzat ez ezik, Txantreako haurrentzat ere bada erreferente bat Biltoki. Haurrentzako egitarau berezia prestatzen du elkarteak, eta, jarduera horri esker, euskara eskolatik kanpoko hizkuntza ere bada umeentzat. “Beste haurrekin harremanak euskaraz egiteko aukera dute, eta euskara dibertitzeko hizkuntza ere badela ohartzen dira”, azaldu du Biltokiko Leire Olzak.\nOlzak duela bospasei urte erabaki zuen Biltokiko bazkide egitea. Lehenago ezagutu zuen elkartea, nahiz eta sortzez txantrearra ez izan. Han bizi da orain, eta ama bilakatzeak bultzatu zuen elkartean ardura gehiago hartzera, hain zuzen ere. Haurrentzako jardueretan laguntzen hasi, eta zuzendaritza batzordeko kide da egun.\nBiltokik haurrentzako tailerrak egiten ohi ditu eskolako oporraldietan, eta kultur egitarau zabala ere prestatzen du umeentzat. “Ipuin kontalariak, magoak eta beste”, zehaztu du Olzak. Zinema ere bada Biltokiko haurrentzako kultur egitarau horren barruan. “Hasieran, igandero egiten genuen, baina eskaintzak gora egin du, eta, beste toki batzuetan ere zinema euskaraz ikusteko aukera dagoenez, orain hilabetean behin edo bitan antolatzen dugu”.\nHaurrek eta familiek eskertzen dute Biltoki elkarteak egiten duen ahalegina. “Ume askok parte hartzen dute, eta harrera on hori da antolatzen ditugun jardueren arrakasta hobekien islatzen duena”, kontatu du Leire Olzak.\nHelduentzat ere badu zer eskaini Biltokik. Euskaraz bizi nahi dutenen bilgune izan nahi du Txantreako elkarteak, eta xede horri jarraituz, hamaika dira azken hogei urteotan elkarteko arduradunek bultzatutako ekinaldiak.\n“Hitzaldiak, liburu aurkezpenak, kontzertuak, antzerki emanaldiak eta beste egin ditugu”, aipatu du Mikel Legarrak. Literaturak ere txoko berezi bat izan du Biltokin urteotan. “Irakurle kluba izan genuen zenbait urtez”, gogoratu du elkarteko kideak. Biltokik harago joan nahi izan du bide horretan, eta sortzeko urratsa ere egin du: Hitza bide, bizia xede izenburuko liburua bultzatu zuen 2012. urtean, zenbait egileren testuak batuz.\nOngi pasatzeko eta disfrutatzeko toki bat ere bada Biltoki. Asmo horrekin antolatu dute bitan, adibidez, 11 orduz kantuan aritzeko ekinaldia. “2018an eta 2019an egin genuen; azken bi urteotan ezin izan dugu egin, pandemiagatik. Arrakasta handia izan zuten lehen bi besta horiek; asmoa da jendea txandaka eta gelditu gabe aritzea kantuan; egun bikainak izan ziren”, erran du Xabier Villabonak.\nEuskara da Biltokiko kideen ardatz eta elkartearen motor. Hogei urtez, euskaraz bizi nahi dutela aldarrikatu dute kideek, eta horretarako egin dituzte hamaika ekinaldi haur, gazte eta helduentzat. Hurrengoa, hilaren 11n.\nGoiko argazkia: Iñigo Uriz / Foku.\n« Gero eta aldarri ozenagoa


Aurrekoa Urriak 26 Ostirala Hurrengoa\nUrriak 26 • 20:00 • Imanol Larzabal Aretoa (Lugaritz K.E.) (Antiguo-Ibaeta) Musika\nManez Thierry Biscary-ren (1976, Anhauze, Behe Nafarroa) izen artistikoa da. Talde ezberdinetan (Bolbora, Hegalka, Kokin, Kalakan...) kantatu ondoren, Thierryk bere kantu propioak aurkezten ditu Manez eta Kobreak taldearekin. Bertan, barru-barruko testigantzatik abiatuta, senide, bizilagun, lagun eta ezagunen pasadizoak kontatzen ditu. Abeslariak poeta eta bertsolariei eskatu die elezahar eta kondaira horien letra idaztea. Jon Maia, Uxue Alberdi, Xabier Euskitze, Aurelia Arkotxa zein Itxaro Bordak hezurmamitu dituzte hainbat pertsonaia, eta horien eskutik, kontzertuak herri poetiko bat eskaintzen du, egiazkoa zein asmatutakoa, sentimenduz betea. Manez metalezko musika jotzaileekin dator (Ana Telletxea, Fermín Garaikoetxea 'Mintxo', Vianney Desplantes, Bixente Etchegaray, Laura Etchegoyen, Mixel Ducau), kobreak jotzeaz gain kantariak direnak, Behe Nafarroko koblakarien erara, Garaziko Ramuntcho orkestaren estiloa jarraituz. Taldearen musika tradizioan oinarritzen da eta aldi berean, doinu berrien freskotasuna eta txistukatzen diren kantuen bizitasuna dauka.\nUrriak 26 • 17:00 - 18:00 • Hiru Damatxo plaza (Aiete) Euskara +\nUrriak 26 • 17:00 - 18:00 • Amassorrain ikastola (Añorga) Euskara +\nUrriak 26 • 17:00 - 18:00 • Isasa parkea (Bidebieta) Euskara +\nUrriak 26 • 19:00 - 21:30 • Gure Zirkuaren karpa (Sagües) Antzerkia eta Dantza\nEuskarazko lehen zirku ibiltariak Donostian bukatuko du aurtengo ibilaldia. Uda osoan herriz herri ibili ostean, Donostian, euskararen hirian, izango du azken geltokia. Iker Galartzaren ekimenez sorturiko zirkuak ez du beste hiribururik bisitatuko aurten eta Donostiako emanaldiekin bukatuko da Gure Zirkuaren bira.\nZirku klasikoaren ezaugarriak ditu\nOrain arte udan Euskal Herrian egindako emanaldietan 18.000 pertsona baino gehiago izan dira. Donostian berriz, 6.250 lagun espero dira.\nIkuskizunari dagokionez, zirku klasiko baten aldagaiak izango ditu: bikote xelebre batek egingo ditu aurkezle lanak ( Poxpolo eta Don Martin) eta ikusleen algarak eragingo dituzte; magoak eta malabaristak izango dira, trapezio eta oihaletatik zintzilikatuta mugimendu ikusgarriak egingo dituztenak eta abar. Hamabi artista guztira.\nUrriak 26 • 18:30 • San Telmo Museoa (Parte Zaharra) Erakusketak\nEuskal kultura Euskal Herriko sukaldeetan egiten diren plateretan ere badago. Horregatik, gure kultura gastronomikoa definitu duten hamar mugarri ezagutzera animatu nahi zaitugu, bisita berezi hauetan parte hartuz.\nIkusi hemen San Telmo pil-pilean bisita gidatu gastronomiko gehiago.\nSarrerak museoko harreran daude salgai. Museora etorri ezin bazara, ordainketa transferentzia bidez egiteko aukera eskaintzen dizugu. Horretarako eskaera orriko datuak bete eta zurekin harremanetan jarriko gara.\nMatisse artista liburua sortzen; Eluska Kortajarena, Ainara Landaberea\nUrriak 26 • 17:00 • San Telmo Museoa (Parte Zaharra) Erakusketak\nPintura, papera eta beste material batzuekin jolastuz, Matisse artista liburua sortuko dute.Tailerreko gidariak Arteko-ko Eluska Kortajarena eta Ainara Landaberea izango dira.\nArtista Liburuari Buruzko IV. Topaketak San Telmo Museoan.\nZientziarekin jolasean: elektrizitate estatikoa, badut korrontea\nUrriak 26 • 17:30 • Casares K.E. (Altza-Larratxo) Haurrak\nIzen-ematea: urriaren 2tik aurrera.\nUrriak 26 - 30 • 20:45 - 23:00 • Principe zinemak Zinema\nHorman erlojua duen etxea\nUrriak 26 - 30 • 19:15 • Antiguo Berri zinemak Zinema\nMagiaz beteriko abentura hau 10 urteko Lewis mutikoa bere osaba Jonathanen etxe zahar eta misteriotsura doanean hasiko da. Une hartatik aurrera etxe barruan gauza harrigarriak gertatuko dira. Osabak sorginkeriazko mundu miresgarri bat erakutsiko dio eta mundu horrek bizia hartuko du Lewisek ustekabean hilak esnatzen dituenean.\nHaurrak: 7 urtetik aurrera


Fiskala: Gonzalezek ez zuen GALen sorrerarekin zerikusirik izan\nGALen aurkako auzia epaiaren zain gelditu da. Herri-akusazioak 99 urteko kartzela zigorra eskatu du Miguel Planchuelo 1986an Bilboko Polizia buru zenarentzat. Fiskalak, berriz, absoluzioa eskatu du.\nPedro Rubira Auzitegi Nazionaleko fiskalak gogoratu duenez, Segundo Mareyren bahiketaren inguruko epaiketan Auzitegi Gorenak erabaki zuen Felipe Gonzalez Espainiako presidente ohiak ez zuela GAL taldearen sorrerarekin erlaziorik izan.\nGAL taldearen aurkako azken auzia epaiaren zain gelditu da gaur. Herri-akusazioak 99 urteko kartzela zigorra eskatu du Miguel Planchuelo 1986an Bilboko Polizia buru zenarentzat. Fiskalak, berriz, absoluzioa eskatu du.\nEpaitu duten gertaera 1986an izan zen, Iparraldeko Batzoki eta Consolation tabernetan gertatutako tiroketa egin zutenean. Planchuelori eraso horiek finantziatzea leporatu diote.\nAzken txostena amaitzeko, Herri-akusazioaren abokatuak esan du, beste herri batzuetan ez bezala, Espainian Estatuak zerikusia duenean, ezin direla kasuak ikertu. Bere hitzetan, auzi honek Estatu terrorismoarekin zerikusia du.\nFiskalak, berriz, salaketak ez direla probatu azpimarratu du eta, honako hau terrorismo kasua denik ukatu egin du.\nGaurko saioan, Rubirak Amedori argi eta argi erantzun egin dio: Fiskaltzak askotan entzun dio Amedo jaunari Gobernuko presidente ohiak errua duela esaten, baina Gorenak adierazi zuenez, ez dago proba nahikorik Felipe Gonzalez auzipetzeko.\nJose Amedo eta Michel Domínguez polizia ohiek ez dutela Planchuelo auzi honetan inplikatu gogoratu du gaur fiskalak. Ondorioz, Planchuelo auzipetzeko proba zuzenik ez dagoela nabarmendu du Rubirak.\nPlanchuelok ere hitz egiteko eskaera egin du Auzitegi Nazionalean errudun dela adierazteko.\nBestalde, Begoña Lalana, herri-akusazioko abokatuak gogoratu du Planchuelori orri bat aurkitu egin ziotela Hemen GAL hitzekin.\nGALen helburu nagusia Frantziari presio egitea zen bere politika alda zezan, eta ezin da herrialde oso bat mehatxatu helburu hori lortzeko, nahiz eta zilegia izan, gaineratu du.\nInformazio gehiago:Eitb: Fiskala: Gonzalezek ez zuen GALen sorrerarekin zerikusirik izan


World Robotics 2004 — Eibar.ORG | Eibarko peoria\nHemen zaude: Hasiera / Blogak / Prospektiba / World Robotics 2004\nEneko Astigarraga 2004/10/25 23:25\nEgun hauetan, Nazio Batuetako UNECE erakundeak (United Nations Economic Commission for Europe) robotikaren estatistikak, aplikazioa eta epe laburrerako aurreikuspenak jasotzen duen txostena kaleratu du: World Robotics 2004 – Statistics, Market Analysis, Forecast, Case Studies and Profitability.\nTxosten horri buruz, web bidez UNECE-k kaleratu duen prentsa oharrean laburpen interesgarriak daude .pdf formatoan. Gaiaren arabera, laburpenak ingelesez, frantsesez, alemanez, italianoz eta espainolez daude.\nEspainolez dagoen laburpenetik (249 KB .pdf-a formatuan) datu batzuk:\nRobot industrialetan eman den inbertsioak izugarri igo du azken urteetan. Hurrengo 2004-2007 urteetan, Europar Batasunean portzentaia urtero %7a igotzea espero da.\nRobotak gero eta hobeak dira (se produjeron mejoras espectaculares en el rendimiento de los robots - se hicieron más rápidos, más fiables, más exactos, más versátiles y se equiparon con procesadores mas potentes, incluyendo interacción de sensores (sic)), eta askoz merkeagoak dira: hamar urteetan, erlatiboki ia prezio laurdenera jaitsi direlako.\nLangileen soldatekin konparatuz, gero eta merkeagoak dira: En comparacion con la mano de obra, los robots son cada vez más economicos (sic).\nAutomozio sektorean eta soldadura eta plastiko moldegintzan dira erabilienak\nEuropar Batasunean, Alemania da pertsoneko robot gehien duen lurraldea, baina Japonen gehiago erabiltzen dira.\nOtsein berriak: Robotak etxeetan 2007rako\nWorld Robotics 2004 txostenak industriara zuzendutako robotak aztertzen ditu nagusiki, baina era berean roboten erabilera beste eremu batzuetan aipatzen du.\nTxostenetik ateratako informazioarekin, ostiralean BBC News-ek Robots set to get homely by 2007 albistea osatzen zuen. Hau da, 2007rako robotak etxeetan laguntzen iragartzen zuen albistea.\nIzan ere, World Robotics 2004 txostenaren arabera, 2007 urtean 4,1 miloi robot izango dira etxeetan lanean. Ez dira izango robot humanoideak baina garbiketan, segurtasunean eta aisialdian lagunduko dizkigute, hiru urte barru inteligenteagoak eta merkeagoak bihurtzen direnean.\nRobotak paralisia jasan dutenei laguntzeko\nDuela gutxi irakurri nuen, oraindik garestiak badira ere, robotak paralisia jasan dutenei laguntzeko erabiltzen hasiak direla. Lehendabiziko esperientziak martxan daude, esate baterako Lokomat sistema suidarrarekin.\nBaina esan bezala, oraindik oso garestiak dira: 250.000 dolar robot-sistema bakoitzeko, behintzat Dallas -en erosi dituztenak.\nWorl Robotics-ek etzidamurako, 2007rako, egin ditu aurreikuspenak eta, seguruenez, joera areagotu egingo da hurrengo urteetan 2007-2010-2015. Industriarako iragarritako igoera tasarekin, robot parkea erraz bikoiztu daiteke 9-10 urteko epean.\nEtorkizunari begira eta etxeei dagokionez, industrian izan duten prezio jaitsierak ikusita, urte gutxitan prestazioak hobeak izango direla aurreikusita eta etxeen merkatua handia dela jakinda, badirudi laster izango ditugula otsein robotizatu berri hauek gure artean.\nBaina, nik uste azken finean 2007ko etxeetako robotak , gaur egun erabiltzen dugun tresneriaren hobekuntza logikoa baino ez direla izango.


Jasone Osoro: 'Taldearen babesa, konfiantzea sentidu behar dot' - bizkaie.biz\nJasone Osoro: 'Taldearen babesa, konfiantzea sentidu behar dot'\nKoldo Isusi Zuazo\t2014-03-31 11:00 Barriketan\nEuskal Idazleen Elkartearen buruzagitzan, Ander Iturriotzen lekua hartu dau oraintsu Jasone Osoro elgoibartarrak. Informazino Zientzietan lizentziaduna, kazetari lanak egin ditu eta telebistan be ibili izan da, aurkezle zein gidoilari eta urteak daroaz egunkari eta aldizkarietan zutabeak idazten. Bere lehen literatura lana 1998an kaleratu eban, Tentazioak eta gero etorri ziran Isadora, Korapiloak, Greta eta 2009ko Bi marra arrosa. Gazte literaturan, barriz, Jara personaiaren ganeko lau liburu eta Ezekiel be hor dagoz. Informazino Zientzietan lizentziaduna da eta Bartzelonan Zine Gidoigintzeari buruzko gradu-ostekoa egin eban. Elgoibarko Barren astekarian egin zituan kazetari lanak bost urtez. Telebistan ibili izan da aurkezle, erredaktore eta gidoilari lanak egiten: Bai zera, Sorginen Laratza, Hasiberriak, Kuxkuxeroak, Goenkale, Wazemank eta Horrelakoa da bizitza. Telebistari buruzko Asteon aldizkariko zuzendaria izan zan. Zutabegile lanetan dabil hedabideetan eta hainbat aldizkaritan kolaborau dau, ipuinak idatziz: Euskaldunon Egunkaria, Gara, Aizu eta HABE aldizkarietan, Euskadi Irratian… Azken hamar urteotan Diario Vasco egunkarian zutabeak idazten ditu. Bai horixe atalean hasi zan eta 2008tik eguaztenero irakur daiteke bere zutabeak kontrazalean, Plaza de Gipuzkoa atalean.\n1.- Orain urte bi zeugaz batera Zuzendaritza Batzordean hasitako kide gehienek jarraituko dabe taldean, eta horregaitik onartu ei dozu presidente kargua. Zeintzuk dira zure erronka eta egitekoak? Eta alkartearenak?\nKargua onartzeko arrazoietako bat izan da baina ez bakarra Zuzendaritza Batzordean neugaz ibilitako gehienek jarraitzea. Urte bi daroaguz alkarregaz eta gehienek neure taldean jarraitzea erabagiorra izan da, taldearen babesa, konfiantzea sentidu behar dot ze niretzako presidentetzea ez da izan behar bertikala, goitik beherakoa, horizontala baino; talde lanaren alde egin dot beti. Pako Aristi, Kristina Lasa, Jose Mari Carrere, Asier Serrano, Josune Muñoz eta Jon Martin dira alboan izango dodazanak.\nErronkei jagokenez, hasieratik alkartearenak diran helburuakaz bat nator, hau da, idazlearen figura eta alkartearen beraren izana gizarteratzea, bistaratzea, izan be, euskerea eta euskal kulturea oro har, nahikoa ikusezinak dira gizartean. Horrezaz gan, idazlearen eskubide moralak eta profesionalak defendidutea, ze arlo danatan bizi dogun egoera baltz honetan, sekula baino idazle profesional gehiago dago eta, beraz, gurera ekarrita, kohesinoaren alde beharrak zeintzuk diran ikusi eta arlo hori landu gura neuke. Azken buruan, idazle barriak alkartera erakartea be helburu garrantzitsua da.\n2.- EIE gizarteratzeko zeregin horretan, ze pausu emongo dozue?\nApirilean izango dogu lehenengo batzarra eta hor zehaztuko dogu zeri emon lehentasuna eta zelan bideratu arlo guztiak. Edozelan be, alkarteak presentzia soziala behar dau, medioetan egon behar dau egiten dogun guztia jakinarazoteko eta zabaltzeko. Alkartearen Hitzen Uberan webgunea be hor dogu, jarraitzaile pilo bat daukaz eta oso tresna erabilgarria da, sare sozialen bitartez eta aitatutako bistaratze helburu hori lortzeko.\n3.- Zure azken liburua Bi marra arrosa da 2009an kaleratutakoa. Ordutik nondik nora ibili zara?\nHara eta hona, gauza askotan. Bai 2009koa da Bi marra arrosa baina oso oker ez banago, Ezekiel be urte horretan atara neban eta Ezekiel nora ezean, barriz, 2012an. Idazteari ez deutsat itxi, nobela bategaz burrukan nabil eta enkarguzko lanak be badaukadaz. Blog bat be badaukat, Jara Live izenekoa. Geratu barik nabil egia esateko.\n4.- Aurrera begirako estrategia zehazteko asmoz, orain urtebete edo bazkideek inplikazinoaren beharra, lan sistemea aldatzeko beharra, batzordeen filosofia aitatu zituen. Esangura horretan, pausurik emon dozue? Aldaketarik izan da?\nBai. Galdeketea egin jaken bazkideei eta hori euskarri ona izan da gure abiapuntuak zehazteko. Alkartean beti egon dira batzordeak edo taldeak arlo edo jardunbide bakotxean eta hor ez da aldaketarik izango, lehen be esan deutsudanez, talde lana dalako gurea. Baina azpitaldeak osotzea be asmo interesgarria izan daiteke alkartearen dinamismoa eta eragingarritasuna sendotzeko.\nGanerakoan, behargin profesionalak dagoz alkartean eta eurek jakingo dabe nik baino hobeto parte-hartzeari jagokonez zein izan dan bazkideen ibilbidea baina beti azpimarratzen da bazkideei gauzak eskatzen jakezanean, erantzun egiten dabela, baietza emon dabela beti eta, esangura horretan, pozik gagoz.\n5.- Krisi sasoi betean, gora joan da bazkide kopurua, idazle gazte batzuk erakarri dozuez. Baina momentu txarrak be biziko zenduezan...\nBai. Maila ekonomikoan gaur egun alkartea ondo dago, igazko balantzea ona izan da eta 2014. urteari begira diru-laguntzinoei eutsi egin deutsegu eta hori sano garrantzitsua da. Baina egia da azken urteotan diru-laguntzinoak asko murriztu dirala eta, beraz, daukagunari eustea da erronkea. Gatxa izango da baina autofinantzaketa aukerak be aztertuko doguz.\n6.- Euskal Idazleen Elkarteak abiarazotako Hitzen uberan webguneak indar handia hartu dau. Zergaitik? Zein da webgunearen helburua?\nEuskal literaturea zabaltzea da asmoa eta geure ekarpentxua egiten gagozala esango neuke; alkarteak asmau dauela uste dot. Webgune dinamikoa da, egunero barritzen da eta modu erakargarrian argitaratzen ditue barriak, batzuk laburrago, beste batzuk sakonago, argazkiakaz horniduta eta nik uste dot bete-betean asmetan dabela bai forman baita edukian be. Jente gaztea dago webgunea kudeatzen eta hori igarten da. Oso gustora gagoz.\n7.- Idazleak ikastetxeetan programeagaz eta Hegats aldizkariagaz aurrera egingo dozue?\nDuda barik. Idazleak ikastetxeetan programea da alkartearen ekimenik arrakastasuena. Harrera oso ona dauka bai ikasleen aldetik zein idazleen aldetik be. Euskal literaturea gazteen artean zabaltzeko ekimena da, irakurketea sustatzen da eta zuzenean idazleak ezagutzeko aukerea izaten dabe. Musikariek kontzertuak emoten dituen moduan, idazleen birea da Idazleak ikastetxeetan programea eta ahalik eta saio gehien emotea da gure asmoa. Diru-laguntzinoetan izandako murrizketeak eragina izan dau eta saio gitxiago doguz gaur egun lehen baino eta pena da hori baina gure asmo sendoa da programeari eustea eta ahal dala indartzea. Eusko Jaurlaritzea eta Bizkaiko Aldundia dagoz tartean.\nHegats aldizkariari jagokonez, krisiaren eraginez, arazoak izan ziran, aldizkariko kolaborazinoak ez pagetan eta hasi ginan baina ekimenagaz aurrera egitea da gure asmoa; hori bai, momentu honetan aztertzen gagoz oraingoari eutsi edo aldaketatxuren bat egitea, alde bisualean eta, akaso, formatoan be bai.\n8.- Idazle eta irakurleen arteko hartu-emonak sustatzea da EIEren beste asmo bat. Zelan egiten da hori?\nBatetik, gazteen artean Idazleak ikastetxeetan programea tresna egokia da idazle eta irakurleen arteko hartu-emonak sustatzeko eta Hitzen Uberan webgunea be oso garrantzitsua da irakurleakana heltzeko. Horrezaz gan, azken aldion gero eta indar handiagoa hartzen dagozan irakurleen txokoak nabarmenduko neukez; hainbat herritan dagoz martxan, hilero alkartzen dira, liburuak irakurri eta idazleakaz batera barriketaldi edo solasaldietan parte hartzeko. Horreek dira indargune nagusiak baina tarteka bestelako saioak eta tailerrak be antolatzen doguz. Jakina, aurrekontuak danean murriztu diranez, azken aldion saio gitxiago izan da baina gure jarrerea argia da arlo honetan, irakurleen eta idazleen arteko hartu-emonak sustatzen jarraitzea.\n9.- Galeusca galiziar, kataluniar eta euskal idazleen arteko urteroko biltzarrak Katalunian izango dau aurten hurrengo hitzordua. 2008an, idazle katalanen, galegoen eta euskaldunen ordezkaritzea eta babesa sustatzeko asmoz Galusca Federazinoa sortu zenduen baina ordutik moteldu edo apaldu egin dira gauzak...\nBai, aurten urriaren amaiera aldean Katalunian izango da Galeusca baina oraindino ez dakigu gaia zein izango dan eta zein herritan izango dan be zehaztu barik dago. Ganerakoan, gauza askorik ezin deutsut esan ze Galeusca orain arte ez dot hurretik segidu. Dana dala, badago sentsazino ezkor bat Galeuscak orain urte batzuk eukan indarra ez ete dan galdu edo moteldu bai parte hartzeari jagokonez, baita formatoari jagokonez be. Gaiari astindu bat emotea komeniduko da segurutik baina oraingoz ezin deutsut ezer aurreratu neuk be ez daukadalako gaia bape argi.\n10.- Internet, deskargak, liburu elektronikoak... Panoramea nahiko baltza da sortzaileentzat?\nLiteraturearen arloan fenomeno hori oraingoz ez da musikeagaz edo filmakaz pasetan dan bolumenera heldu baina egia da gaur egun dana dala oso efimeroa edo joankorra, gure gizarte honetan, arlo gehienetan gauzak jaso, erabili eta bota egiten doguz eta euskal literaturan be bardin pasetan da. Pena de ze literaturea, liburua ibilbide luzekoa da, berrirakurketarako eta lanketarako aukerea eskaini leikena. Deskargen kontuan, nahikoa galduta gagozala esango neuke, gatxa da kontrola eta sortzaileak eta editoreak mundu barri baten aurrean dagoz. Zeregin asko dago eta ahalik eta azkarren zeozer egin behar da.\n11.- EIEko presidente kargua hartu barri, zein da zure jarrera, gogoa, animoa? Ander Iturriotz aurreko presidenteak aholkurik emon deutsu?\nEz, ez, aholkurik ez, esan deustana da prest dagoala edozertan laguntzeko baina orain arte jaso dodan aholku onena izan da ahal dala disfrutetako eta nahiz eta ardura handia izan eta bertigo apur bat be emoten dauen saiatuko naz disfrutetan. Nik neuk nire borondate eta ahalegin guztia jarriko dot hemendik lau urtera damutzeko motiborik ez izateko, talde lanaren alde egingo dot eta alkartearen izena eta izana ahalik eta ondoen ordezkatzea izango da nire burukomina.


EH Bilduk EITBko zuzendari berriaren ezaugarriak adostu nahi ditu EAJrekin | Agenda | Berria\nEH Bilduk EITBko zuzendari berriaren ezaugarriak adostu nahi ditu EAJrekin\nHainbat hedabidetan aipatu da Mikel Agirre izan daitekeela Surioren ordezkoa; egun, alor teknikoaz arduratzen da\nMikel Agirreren izena zabaldu da EITBko zuzendari berria gisa. Artxiboko irudi honetan, eskuinetik hasita lehena da Agirre. MONIKA DEL VALLE / ARGAZKI PRESS\nAlberto Surio EITBko zuzendari nagusia ezeroso dabil karguan Jaurlaritza aldatuz geroztik. Urte amaierarako, Suriok berak Iñigo Urkullu lehendakariari adierazi zion ez zuela karguan «betikotu» nahi, eta lehentasunen artean jar zezala zuzendari berriaren aukeraketa. Hala, aldaketa aurki iritsiko den usaina hartuta, alderdi politikoak hasiak dira euren gogoetak egiten. Laura Mintegi EH Bilduko buruak adierazi du EAJrekin harremanetan jarri dela gaia lantzeko. Izen jakin batzuez hitz egin aurretik, ordea, EITBko zuzendari berriaren ezaugarriak adostu nahi ditu Mintegik jeltzaleekin. Izan ere, zuzendari berria Jaurlaritzak proposatuko du, baina Eusko Legebiltzarrak oniritzia eman behar dio. Gehiengo soila behar da: 38 legebiltzarkideren babesa. Hala, EAJk negoziatu beharra dauka. Mintegik nabarmendu du zuzendari berriak euskalduna behar duela izan, eta «euskara, euskal kultura, integrazio soziala eta herriaren eraikuntza» sustatuko dituena. PSE-EEk, berriz, ordezkoak «Surioren antzeko profila» behar duela dio; «profesionala eta independentea» izatea. Sozialistak ez dira EAJrekin harremanetan jarri gaiaz hitz egiteko, oraingoz.\nEAJk kargu horretarako egun EITBn lan egiten duen norbait nahi duela eta, hainbat hedabidek aspaldi bertan den baten izena zabaldu dute: Mikel Agirre Arizmendi (Anberes, Flandria, 1955). ETBn 1984an sartu zen, eta, egun, ingeniaritza zuzendaria da —EAJko Andoni Ortuzarrrek izendatu zuen kargurako—. Euskalduna da, ekonomia ikasketak egina, eta Jose Antonio Agirre Jaurlaritzako aurreneko lehendakariaren iloba.


Altsasuko gazteen auzia salatzeko "Duintasunaren martxa" egingo dute larunbatean\nTopatu | 2019-10-21\nLarunbatean egingo duten elkarretaratze erraldoiaren aurretik, Altsasutik Iruñeara iritsiko den txirrinda martxa antolatu dute Altsasuko Gurasoak eta Altsasukoak Aske plataformek. Martxan parte hartzeko izen-ematea irekia dago.\nEspainiako Auzitegi Gorenaren sententzia jakin ostean, Altsasuko Gurasoak eta Altsasukoak Aske plataformetako kideek elkarretaratze masibo baterako deia egin zuten. Larunbat honetan, urriaren 26an, Iruñeko Auiztegian izango da mobilizazioa, arratsaldeko 17:00etan.\nOstiralean Altsasun egindako elkarretaratzean ekimen berri bat aurkeztu zuten plataformek: elkarretaratze erraldoiaren larunbat berean, Altsasutik "Duintasunaren martxa" izena hartuko duen txirrinda martxa abiatuko da. Iruñeara iritsiko dira txirrindulariak, 17:00ak aldera, elkarretaratzea baino lehen.\nMartxaren helburua "epaiari buelta" ematea izango da. Zortzi puntutatik igaroko da eta bakoitzean, Altsasuko gazte bakoitzari ezarritako zigorra agertuko den irudia egongo da. Martxa pasatzean, irudiaren atzean dagoen "injustizia" argituko da. Irudi guztiak bilduko dituzte eta Iruñeara eramango dira, elkarretaratzeari irudi horiekin hasiera emateko asmoz.\nMartxan parte hartzeko izen-ematea irekia dago: altsasumartxan@gmail.com helbidearen edo 602 53 22 79 zenbakiaren bidez egin daiteke inskripzioa. Antolakuntzako kideek azaldu dute 9:30etan abiatuko dela martxa Altsasuko Foruen Enparantzatik. 13:30-14:00ak aldera Berriozarren egingo da atsedenaldia bazkaltzeko. Bazkaria antolakuntzaren esku egongo da. 16:00ak aldera abiatuko dira azken txanpa egiteko. Elkarretaratzea ostean, autobusak eta kamioiak egongo dira txirrindulariak Altsasura itzul daitezen.


Europako proiektu batek elikadura-produktu berriak lantzen ditu, jateko gogoa asetzen laguntzeko | Consumer\nEuropako proiektu batek elikadura-produktu berriak lantzen ditu, jateko gogoa asetzen laguntzeko\nHorrelako elikagaiak eskuratzeak energia gutxiago kontsumitzen eta, beraz, pisua kontrolatzen lagun dezake.\n“Extremadura” Nekazaritzako Elikagaien Zentro Teknologikoak (CTAEX) Europako SATIN (SATiety INnovation) proiektuan parte hartzen du. Proiektu horren helburua da elikadura-produktu berriak garatu eta probatzea, jateko gogoa asetzeko, pisua kontrolatzeko eta obesitateari aurre egiteko. Liverpooleko Unibertsitateak koordinatu eta Europako Batasunak (EB) finantzatutako ekimenak ebaluatuko du, gainera, ea elikagaiak kontsumitzean urdailaren eta garunaren azpian dauden prozesu fisiologikoak hobeto ulertzea tresna bideragarria izan daitekeen pisua kontrolatzeko.\nKontsumitzaileari asetuta egotearen sentsazioa lehenago eta denbora luzeagoan sentiarazten dioten ezaugarriak dituzten elikagaiak lortzeak lagundu dezake energia gutxiago hartzen eta, beraz, pisua kontrolatzen. CTAEXek gogorarazi du obesitatea osasun publikoko arazo garrantzitsua dela Europan, Elikadura arloko Segurtasunaren eta Nutrizioaren Espainiako Agentziak (AESAN) 2011ko martxoan egindako lehen “Elikadura Dietetikoaren Inkesta Nazionalean” (ENIDE) jasotako datuen arabera. Inkesta horren arabera, gehiegizko pisuak eta obesitateak helduen %56ri eta Espainiako haur eta nerabeen %27ri eragiten diete, eta Europan britainiarrek eta holandarrek bakarrik gainditzen dituzte datu horiek.\nSATINen helburua gosearen adierazpena hobeki ulertzea da, hau da, irensten diren elikagaiek nola eragiten dioten kontsumitzailearen elikadura- eta apetituari. Jason Halford doktoreak, Liverpool Unibertsitateko Digestio Portaera Aztertzeko Laborategiko zuzendariak, esan duenez, “lehenago, denbora gehiagoz eta zapore onarekin asetzen diren elikagaiak ekoizteko gai bagara, orduan, gosea kontrolatzen eta, beraz, dieta osasuntsu eta orekatua egiten lagunduko dugu”.\nProiektuak prozesatze-teknologia aurreratuak erabiltzen ditu elikagaien egitura aldatzeko eta asetasun-sentsazioa azkartu eta luzatzeko, eta horrek apetitua murrizten du. Landutako produktu berriei saiakuntza klinikoak egingo zaizkie, eta horien propietateak ebaluatuko dira, asetasun-sentsazioari, segurtasunari eta zentzumen-goseari eragiteko.\nEra berean, horien gaitasuna ebaluatuko da, jateko gogoa kontrolatzeko eta epe luzera pisua galtzeko. Horretarako, garatu beharreko elikagai eta edarien eragin fisiologikoa (peptido gastrointestinaletan, mikroflora edo hartzidura-prozesuan) detektatzeko behar den metodologia prestatuko da. Erabilitako metodologia zabaldu egingo da, industria-sektoreari eskaintzeko tresna izan dadin, CTAEXek azaltzen duenez.\nSATINek kontuan hartzen ditu, halaber, kontsumitzailearengan asetasun-sentsazioa bultzatzeko gaitasuna duten elikagai berriak garatzen eta ekoizten lagunduko duten funtsezko alderdi batzuk. Proiektuak in vitro eredu berriak garatuko ditu asetasunarekin zerikusia duten biomarkatzaileak aztertzeko. Gainera, produktu berrien egitura eredu gastrointestinal artifizial batean aztertuko da. Eredu horren bidez, hobeto ulertuko da elikagaiek hestean nola jokatzen duten, eta digestio-aparatuak nola eragiten dien elikagaiei eta elikagaiek dituzten elikagaiei.\nasetasun elikagaiak obesidad-eu pisuaren kontrola procesado-eu


Gizarte-ekonomiako enpresa-lankidetzarako laguntzak | Ideiak Bizirik\nGizarte-ekonomiako erakundeek enpresa-lankidetzarako ekintzak burutu ditzaten, Eusko Jaurlaritzak, Enplegu eta Gizarte Politiketako Sailaren bitartez, 2015eko ekitaldian eman ahal izango dituen laguntzak arautzea eta laguntza horietarako deialdia egitea da agindu honen xedea.\nAgindu honetan barne hartzen diren laguntzak jaso ahal izango dituzte jarraian aipatzen diren jardueretatik zuzenean eratorritako gastuek:\na) Lankidetza-proiektu bat lantzeak eta ezartzeak eragindako gastuak, ordezkaritza duten gizarte-ekonomiako elkarte-erakundeek elkartekide dituzten enpresentzat egindakoak.\nLankidetza-akordioak egiteko aukeraren eta bideragarritasunaren inguruan egindakoak hartuko dira lankidetza-proiektutzat eta, besteak beste, gai hauei buruzkoak izango dira: ondasun eta zerbitzuen salerosketari buruzko lankidetza-tresnak ezartzea, berrikuntzarako estrategiak elkarrekin diseinatzea, kostua murriztea eta kalitatea hobetzea, teknologia elkarrekin erostea, baterako finantzaketa-tresnak erabiltzea, eta, oro har, zerbitzuak batera kontratatzea. Era berean, lankidetza-proiektutzat joko da langile bazkideek kapitalean duten partaidetza eskualdatu eta aipatutako proiektuan parte hartzen duten sozietateetan ezartzea errazten duten mekanismoak lankidetzan diseinatzea eta prestatzea, kasuan kasuko elkartearen gidaritzapean.\nb) Akordioak landu eta formalizatzeko eta enpresa-lankidetzako enpresak edo egiturak sortzeko beharrezkoak diren gastuak, gizarte-ekonomiako enpresek bat egiteko beharrezkoak direnak barne.\nKanpoko gastutzat jotzen dira lege- eta/edo ekonomia-aholkularitzaren minutari dagozkionak eta akordioak formalizatzeko notaritza- eta erregistro-gastuak.


Ezaugarriak - UPV/EHU\nHezkidetzan esku hartzen/\nInformazioa Erakutsi/izkutatu azpiorriak\nECTS KREDITUAK: 10 kreditu\n0. BLOKEA. Hasierako autoebaluazioa. Nire errealitatetik abian (0,5 kreditu)\n1. BLOKEA. Hezkidetza: oinarrizko gako teoriko-praktikoak (3 kreditu)\n2. BLOKEA. Emakumeen presentzia (3 kreditu)\n3. BLOKEA. Identitateak eta harremanak (3 kreditu)\n4. BLOKEA. Bukaerako lan praktikoa eta azken ebaluazioa (0,5 kreditu)\nGure gizartean eta bertan gure hezkuntza-sistemak ez du oraindik emakume eta gizonen berdintasunerako hezkuntza orokor eta sistematikorik ezarri, ezta ikasleek estereotipo sexistak gainditzeko genero-ikuspegia duen sozializaziorik ere, honen ondorio zuzena direlarik, batetik, oso ondorio kaltegarri den genero-indarkeria eta, bestetik, emakumeen egiazko desberdintasuna beraien harreman eta bizitzako eremu askotan.\nHorregatik, berdintasunerako hezkuntza orokortu ahal izateko, hezitzaile guztiek eremu ezberdinetan kontzientzia hartzea eta esku hartze estrategiak garatzea ezinbestekoa da. Horretan arituko da ikastaro hau.\nEguneroko bizitzako eta eskolako eremu ezberdinetan sexismoa errekonozitzen, esplizitu egiten eta ondorioak identifikatzen jakin.\nHezkidetza hezkuntzan, bakarka zein taldean, norberak bere interesetatik abiatuta eta bere inguru hurbiletik sustatzeko ezagutza eta baliabide teoriko-praktikoz jantzi.\nEskolan martxan jartzeko material hezkidetzaileak identifikatu edo sortzeko gai izan.\nIkasleak tratu onean sozializatzea helburu duten hobekuntzarako jarduera eta ekintza hezkidetzaileak planifikatu, baita ikasgelan pertsona barruko zein kanpoko harreman ez sexistetan oinarrituriko elkarbizitza eraikitzeko ere.\nFilosofia hezkidetzailea duten sare birtualetan eta sozialetan parte hartzea, bertan beharrizanak, jakintzak eta ezagutzak hezkuntza-komunitate bereko irakasle zein beste batzukoekin konpartitzen direlarik.\nKurtsoan sartzeko irizpideak:\nEdozein titulazio akademiko Gradua izatea (edo lehen lizentziatura eta diplomatura zirenak).\nErdi eta Goi mailako Heziketa Zikloko titulazioa izatea.\nIkastaro hau hezkidetzan interesa duten guztiei zuzenduta dago eta bereziki haurren eta nerabeen hezitzaile diren edo izango diren guztiei.\nGutxienez 26, gehienez 60\nKurtsoa urtekoa da, 2017ko irailaren 29an hasiko da eta 2018ko maiatzaren 8an amaitu.\nBi aurrez aurreko saioak izango dira ostiral arratsaldetan. Biak Donostian Zuzenbide Fakultatean 16:00etatik 20:00ak bitarte.\n2017ko irailaren 29an\nEbaluazioaren oinarriak informazio-bilketa, hausnarketa, kritika eta konpromisoa dira, kontuan izanik dimentsio kognitiboa zein emozionala. Ebaluatuko dira ikasle bakoitzaren aurrerapenak eta baita ere, ondorengo edizioen hobekuntzari begira, ikastaroa bera.\nEbaluazioak fase esanguratsu ezberdinak izango ditu guztietan autoebaluazioa eta elkar-ebaluazioa egonik:\nIkastaroaren hasieran partaide bakoitzak bere burua ebaluatuko du\nIkastaroan zehar ikasleek egindako eta partekatutako lanak baloratuak izango dira.\nIkastaroaren amaieran egindako aurrerapenak, sortutako zailtasunak eta hobetzeko proposamenak aztertu eta baloratuko dira.\nIkaskideekin lankidetza eta egindako ekarpenak.\nIrakasleek emandako jarraibideak eta jarritako epeak betetzea.\nInguru hurbilean hausnarketak eta praktikak jartzea.\nElkarren arteko balorazioak.\nBerdintasunezko hizkuntza inklusiboaren erabilera.\nEdukien menperatze maila.\nOrdaintzeko Kontua: KUTXABANK ES79 2095 0292 90 9114761122\nOharra: Jarri behar diren datuak bi abizen eta izena


Irene larraza eta Alain Maya ´Atlantik 1050´ proiektuari buruz hizketan | Etxepare Euskal Institutua\nIrene larraza eta Alain Maya ´Atlantik 1050´ proiektuari buruz hizketan\n´Atlantik 1050´ Eskozia eta Euskal Herriko dantzari eta musikarien artean sortutako dantza ikuskizunaren haritik, Kulturklikek Irene Larrazari, Etxepare Euskal Institutuko zuzendaria eta Alain Mayari, dantzari, koreografo eta ‘Atlantik 1050’ proiektuko aholkulariari elkarrizketa bat egin die. Euskara eta Euskal kultura zabaltzeko helburuarekin, Etxepare Euskal insitutuak aurrera daraman #ScotlandGoesBasque iniziatibaren baitan kokatzen da ‘Atlantik 1050’ ekintza. Hau da Kulturklikek egindako elkarrizketa:\nA. M.: Prestaketari dagokionez, egin genuen lehenengo gauza Jen Wren dantzari, koreografoa eta proiektuaren zuzendari artistikoaren eta nire arteko informazio trukea izan zen. Hasiera batean bideoak eta testuak elkar trukatu genituen –berak euskal dantza ezagutzeko eta nik Eskoziakoak ezagutzeko– eta horren ondotik, Eskoziako partaideek lehenengo egonaldia egin zuten hemen bertan, ekainaren hasieran.\nKale Ikuskizuneko bi Jaialdi esanguratsutan estreinatuko da "Atlantik 1050", Edinburgh Festival Fringe delakoan eta Errenteriako Atlantikaldiajaialdiaren baitan. Bata eta bestearen ezaugarri propioak kontuan hartuta, zer nolako ekarpena egingo diote lanari bi eszenatoki ezberdin hauek?\nEdimburgoko Fringe Festibalak nik pertsonalki ez dut ezagutzen baina, aski ezaguna da, oihartzun handikoa. Asko irakurri dut eta gauza asko entzun ditut horren inguruan. Kale animazioaren eremuan Europako Jaialdirik handienetarikoa dugu, giro aparta egoten da. Bertan hiru saio eskainiko ditugu egun berean, kalean, eguneko hiru momentu ezberdinetan. Eta nik uste dut berezi izango dela, zuzenean ikusiko dugulako zer nolako harrera izango duen bi dantza estilo ezberdinen nahasketa, Euskal Herrikoa eta Eskoziakoa... Bestaldetik, kontuan izan behar dugu ere bai Fringe hain dela handia, hain eskaintza zabala duen, hainbeste jende ibiltzen dela kalean aurrera eta atzera… baso edo oihan horretan gure “Atlantik 1050” ikuskizunak zer lekua hartzen duen ikusteko irrikan gaudela.\nAtlantikaldian, berriz, honez gero 6 urte dira jaialdia martxan jarri zela. Hemen ere giro aparta egoten da, eta oso errotua dago Errenterian. Aldi berean, bisitari asko erakartzen ditu. Jaialdia honen baitan oso lan polita egiten da Errenterian uztarketaren inguruan musikari ezberdinen artean. Kultura ezberdinetako musikariak nahasten dira, dantzariekin ere gauza bera gertatzen da, eta beste arte diziplinekin ere bai… Beraz, ikusiko dugu zein den publikoaren erantzuna. Nik uste dut oso polita izango dela ikustea han eta hemen, zer nolako harrera izango duen.\nBestetik, egia ere bada helburu jakinik ez dugula izan. Nik uste dut proiektu hau martxan jartze hutsa, honezkero, arrakasta bat dela. Iruditzen zait bertan parte hartuko dugunentzako esperientzia zoragarria izango dela (izan ere, horrela ari da izaten dagoeneko). Hainbestetan aipatzen ditugun zubi horiek –kultura ezberdinen loturak gauzatzen dituztenak– eraikitzeko aukera paregabea da, Eskoziako kultura ezagutzeko eta bizitzeko aukera izango dugu eta beraiek gauza bera euskal dantza eta kulturarekin… Pentsatzen dut horrekin dagoeneko asko dugula irabazita. Gero emaitza zein izango den? Ez dakigu, baina ziur oso proposamen aberasgarria eta polita izango dela. Horrekin geratzen gara.


Uncategorized @eu-Elorrioko Txintxirri Ikastola\nIkastolan bero bero dauden notiziak\nYou are here: Home » Uncategorized @eu\nBiharko ikastolak, munduan kokatzeko eta gizarteak hezkuntzari egiten dizikion esakerak erantzuteko batzarra. by\nPosted at 2020-02-12 » By : Elorrioko ikastola » Categories : Uncategorized @eu » 0 Comment\nPosted at 2019-11-01 » By : Elorrioko ikastola » Categories : Uncategorized @eu » 0 Comment\nIrakurzaletasunaz eta idazmenaz gozatzea dugu helburu, eta ikasturtean arrakastatsuak diren hainbat ekintza egin ditugu. by\nPosted at 2019-06-10 » By : Elorrioko ikastola » Categories : Uncategorized @eu » 0 Comment\nApirilaren 2an, ikastolan JUUL hauteskunde literarioen 21. edizioa ospatu zen. Haur Hezkuntzan 3 urtetatik hasita DBH 4.mailara arteko ikasleak bozkatu dute. by\nPosted at 2019-04-04 » By : Elorrioko ikastola » Categories : Uncategorized @eu » 0 Comment\nPosted at 2019-01-16 » By : Elorrioko ikastola » Categories : Uncategorized @eu » 0 Comment\nIkastolok argi dugu: atzerriko jatorria duten ikasleriaren eskolatzea herri apustu bat da, eta, herri bezala, gaur egungo egoera ondo aztertu eta gero, hezkuntza eragile guztiok irtenbide integralak adostu behar ditugu segregazioaren arazoari aurre egiteko. by\nAurtengo udarako hiru udaleku ezberdin antolatu ditugu Elorrioko Txintxirri Ikastolan. English Summer Camp, Udaleku irekia, Bideo jolasak eta robotika. by\nPosted at 2018-04-17 » By : Elorrioko ikastola » Categories : Uncategorized @eu » 0 Comment\nUdako Aisialdi Eskaintzan matrikulatzeko epea zabalik dago. Ikastolen Elkarteko AISIALDI TALDEAK urtero bezala, udaleku eskaintza oparoa dakar. by\nPosted at 2018-03-04 » By : Elorrioko ikastola » Categories : Uncategorized @eu » 0 Comment\nEuskal astea ospatzen ikastolan\nAbenduaren 3a, Euskararen nazioarteko eguna da eta honen harira eta azken urteetan egin den bezalaxe, Euskal Astea antolatu du ikastolako Hizpro taldeak. Aste osoan zehar, ekintza desberdinak egin dira eta zera azpimarratu nahi dugu: ikasleen adinen arteko elkarlana. Ikasleak izan dira jolasak bideratu dituztenak, altxorraren pistak egin eta bideratu dituztenak eta dantza egin behar izan […]\nPosted at 2017-12-01 » By : Elorrioko ikastola » Categories : Uncategorized @eu » 0 Comment\nAste berezia: Oztopoak oztopo mugak gaindituz. Maiatzaren 15etik 19ra by\nPosted at 2017-05-22 » By : Elorrioko ikastola » Categories : Uncategorized @eu » 0 Comment\nOrrialdea 1 / 3112345...102030...»Hurrengoa »


“Hiru puntu ditugu irabazteko, eta ez dizkigute oparituko” – Real Unión Club\n“Hiru puntu ditugu irabazteko, eta ez dizkigute oparituko”\nAitor Zulaika Real Unióneko entrenatzaileak agerraldia egin du gaur goizean Stadium Galeko prentsa aretoan, lehen taldeak larunbat honetan Stadium Galen Extremadura UD taldearen aurka jokatuko duen partidaren atarian.\nKazetarien galderei erantzun aurretik, Real Unióneko entrenatzaileak hitz bat izan nahi izan du Manu Sagarzazu presidenteorde ohiarentzat, atzo hil zena. “Gutako bat, unionista peto-petoa. Hartu atseden bakean”. Moussarentzat ere, “hemen bizi zen, Galen. Ea guztion artean bere gorputza Senegalera aberriratu dezakegun, berari gustatuko litzaiokeen bezala”.\nBiharkoa partida tranpa den ala ez galdetuta, Zulaika hasieratik izan da argi. “Egia esaten badizuet, ez dut asko errepikatu. Joan den astean esan nien jokatuko zela, eta atzo, osteguna, gauza bera esan nien: jende gaztea etorriko da, ilusioz, korrika egitera eta partida jokatzera etorriko dena. Egia da ez direla baldintza normaletan etorriko, baina nik dakidala hamaika-hamaikaren kontra eta zero-zero hasiko dugu partida. Baten batek esan dit asko dugula galtzeko eta gutxi irabazteko. Ez. Hiru puntu ditugu irabazteko, eta ez dizkigute oparituko. Eta gauzak Ferrolen egunean baino hobeto egin beharko ditugu, urrutira joan gabe”.\nExtremadura UDrekiko elkartasuna\nExtremadura UD zeharkatzen ari den egoerari buruz, Zulaikak adierazi duenez,\n“elkartasuna adierazi nahi diet, horretarako arrazoiak ere baditugulako. Real Uniónek antzeko garaia izan du. Animoak ematen dizkiet entrenatzailearengandik hasi eta utillerora arte, Extremadurako profesional guztiei, akatsak egin dituzten baina dena saiatzen ari diren zuzendariei, eta Extremadurako zaletuei. Hemen duzue gure adibidea eta aurrera egin dezakezuela esan nahi diet. Inoiz ez da berandu, hobe da akatsak zuzentzea, futbolaren, Extremadurako futbolaren eta han oso errotuta dagoen talde baten onerako”.\nEzkurdia taldean sartzea\nEzkuerdiaren lagapenaren iragarpenaz ere galdetu diote kazetariek, Real Uniónen plantilla osatuko baitu. “Bere fitxaketa positiboa da, ezker hegalean jokatzeko jokalari baten bila ari ginen, erdiko atzelari gisa joka dezakeena. Gainera, defentsarako profil bat nahi genuen, erasorako DNA bat dugulako eta taldea orekatu nahi genuelako. Orkatilako ebakuntzatik osatu behar du orain, bagenekien ebakuntza hasi zenean. Urtarrilaren amaieran taldean sartu ahal izango dela uste dut”, adierazi du entrenatzaile azpeitiarrak.\nLehen multzoko 18. jardunaldiko partida larunbatean jokatuko da, Stadium Galen, 19:00etatik aurrera.


Warren Mosler eta Skender Fani-ren arteko elkarrizketa Greziako bankuen itxieraz (2) – Heterodoxia\njoseba | 2016-01-30\nIkus Warren Molser eta Skender Fani-ren arteko elkarrizketa Greziako bankuen itxieraz (1)2.\nZer gertatuko zatekeen baldin eta banku greziarrek itxi ez balute? Zer nolako inplikazio praktikoak eduki zitzakeen horrek?\nEszenategirik txarrenean banku greziarreko gordailugile batek bere dirua beste banku batera transferitu nahi izango luke eta bankuak hauxe esango lioke “sentitzen dut baina itxaron behar izango duzu gordailua ordezkatu ahalko dugun arte. Orain ezin dugu egin. Normalki permitituko liguke Greziako Bankuan zorpeko bat edukitzea baina gure muga agortu dugu, hortaz itxaron behar dugu haiek muga handitzeko edo beste gordailu bat sartu arte.” Gordailu berrien sorrera forma erregular batez gertatzen da zeren aktibotan bilioi bat baitago eta soilik 900 mila milioi gordailutan eta aktibo horiek asteko edo hilabeteko ordainketak sortzen dituzte eta jendeak dirua sartu eta ateratzen du bere zergak ordaintzearren eta abar. Negozioen ibilbide normala aktibo horiek auto-likidatzen dira: guztiek eskudirua sortzen dute eta gordailugileek beren dirua eta interesa lortuko dituzte. “Gaur bankuak ezin du egin, hortaz bihar itzuli eta fondoak baldin baditugu emango dizkizugu.” Eszenategirik txarrena da, ez litzateke ezer gehiagorik gertatuko.\nBeraz, zer dela eta erabaki zuen gobernu greziarrak bankuak ixtea?\nOngi, arrazoi esplizituak, komunikabideetan azaldu diren bezala, ez dira batere garbiak baina ematen du beldur zirela diruak herrialdea utzita lukeela eta Grezia diru barik egongo litzatekeela eta ezina izango litzatekeela operatzea, lan egitea, ezta zergak batzea ere, zeren diruak alde egin baitzuen.\nZer ote da kapitalen ihesa eta zer esan nahi du benetan “diruak herrialdea uzten du” delakoak?\nEskatzen didazu kapitalen ihesa esplika dezala, baina gauza hori ez da existitzen, nik dakidalarik. Baten batek argudiatzen badu kapitalen ihesak kezkatzen duela, galdetzen diodana hauxe da, “zer esan nahi duzu kapital ihesarekin?” Zer esan nahi du diruak herrialde bat uzten duela, eslogana izateaz gain? Jende gehienak ez daki zer esan nahi duen. Ekiboko absolutua da, zer gertatu ahalko litzatekeenaz gaizki-ulertu oso bat. Berriz, horrek frogatzen du gobernuak ez zuela ulertu dirua eta bankugintza. Erabaki ez-informatua zen. Bankugintzak nola funtzionatzen dueneko ezaguera okerrean oinarritu zen.\nGaratu al dezakezu “diruak herrialdea uzten du” delako eszenategia zehaztasun pixka bat gehiagorekin?\nArrastoari segitzen diozunean eta zehaztasun operatiboak sakonki analizatzen dituzunean, ez da existitzen kapitalen ihesa bezalako afera. Dirua banku artean mugitzen denean, euro guztiek EBZ-ren eta banku kideen kontuetan segitzen dute. Euroak dolarren aurka saltzen badituzu, euroak saltzen dituzunean, edozein delarik beraiek erosten dituenak banku batean kontu bat dauka eurotan eta, euroak saltzen dizkiozunean, horiek joaten dira euro-sistemako zure kontutik euro-sistemako haren kontura. Euroek ez dute hegaz egiten, eta dolarrek ez dute hegaz alde egiten. Batzuk eta besteak beren orrietan geratzen dira. Herrialde bakar batean, edo herrialde desberdinetan, nahi baduzu zeure dirua mugitu banku batetik beste batera, galdera da, nola iritsi da hara? Diruak ezin du kalea zeharkatu, alde batetik bestera hegaz eginez. Ah, bai, banku betetik diru poltsa bat har dezakezu eta kalearen beste aldean dagoen beste banku batean sartu; baina banku kontuei dagokienez eta fondoei eta fondoen transferentziei begiratzen diegun moduan gertatzen dena hauxe da: banku biak ordainketen konpentsazioaren sistema komunaren kideak dira. Kasu honetan EBZ da konpentsazio sistema hori.\nEBZ-k delegazioak dauzka: ez dauka banku guzti horietaz arduratzen den banku zentral bakar bat, nahiz eta segur aski arduratu behar ziren. Delegazioak daude bizkortasun arrazoiengatik. Banku-sistema osoari kasu egiteko Frankfurteko delegazio bakarra izango balute, Greziako banku batek, kasu, eskudirua nahi izaten duen bakoitzean, Frankfurtera ibilgailu blindatu bat bidali beharko zuketen. Hori dela eta nahi dute Atenasen delegazio bat egon dadin, esate baterako. Fondoak banku greziar batetik beste banku aleman batera transferitzen badira, horrek esan nahi du banku zentralen sistemako banku greziarreko kontua zorduntzen dela eta Banku Zentraleko banku alemaneko kontua abonatu. Baina banku greziarrak EBZ-eko delegazioaren bitartez lan egiten du, alegia Greziako Bankuaren bidez. Greziako Banku hau europar erakundea da; ez da gaur egun erakunde greziar bat. Greziako Bankuak banku greziarreko kontua zordunduko du eta Bundesbank-ek Deutsche Bank-eko kontua abonatuko du, non diru hori sartu den. Hori da guztia. Galdera bakarra hauxe da, permitituko zaio Greziako Bankuari banku greziar lokala zorduntzea edo zorpeko diren maileguek mugaren bat ote dute, ohiz kanpokoa den egoera bat.\nEsaten al duzu ez zatekeela gertatu behar inongo kapitalen ihesik?\nEz zegoen kapitalen ihesik kapital ihesaren definizio estandarraren arabera, ez badute kapitalen ihesa birdefinitzen banku batetik beste banku baterako lekualdaketa bezala. Baina orduan, kapitalen ihesa dago eguneko 24 orduetan. Orduan dena da kapitalen ihesa, baita zure argiaren faktura ordaintzeko txeke bat emititzea ere kontsideratua izango litzateke kapitalen ihes gisa, definizio horren arabera.\nZer da jende guztia beldurtzen zuena?\nBeldur ziren diruak herrialdea utziko zuela eta jendeak ez lukeela dirua edukiko bere zergak ordaintzeko eta erosketak egiteko eta ekonomia geratuko zela.\n2 Ikus https://www.unibertsitatea.net/blogak/heterodoxia/2016/01/29/warren-molser-eta-skender-fani-ren-arteko-elkarrizketa-greziako-bankuen-itxieraz-1/.


Komunikazioa erakundeetan — Huhezi\nParte hartzea eta komunikazioa funtsezko ezaugarriak dira erakundeen antolaketa kultura berrietan. Erakundeetan ere ezinbesteko bilakatu da komunikazio fluxu berrien kudeaketa, eta baita horien sorkuntzan protagonismoa hartzea ere. Horiek guztiak horrela izanik, aditu tituluaren helburua da, batetik, ulertzea komunikazio paradigma berriak eta horiek erakundeetan dituzten eraginak eta, bestetik, prestatzea ikasleak erakundeetako komunikazio jarioa bideratzeko.\nAditu titulu hau zuzenduta dago lanean dihardutenei eta lizentziadun berriei.\nLanean dabiltzanei enpresa, elkarte eta erakundeetan, batez ere, komunikazioan, kudeaketan, koordinazioan edo zuzendaritza lanetan.\nEnpresa komunikazioaren nondik norakoak ezagutu eta menderatu nahi dituzten lizentziadun berrientzat, bereziki ikasketa hauek dituztenentzat: Ikus-entzunezko Komunikazioa, Humanitateak eta Enpresa, Kazetaritza, Lan Harremanak eta Industria Antolakuntza Ingeniaritza.\nKomunikazioa erakundeetan Aditu tituluak ditu 30 ECTS (European Credit Transfer System), eta antolatuta dago eskola presentzial eta ez presentzialetan.\nIkastaroak eskatzen du 750 orduko dedikazioa; horietatik 100 ordu inguru izango dira presentzialak, proiektuko tutoretzak barne. Eskola presentzialak ostegun arratsaldeetan emango dira Humanitate eta Hezkuntza Zientzien Fakultatean, Eskoriatzan (Gipuzkoa).\nEdukiak: 15 ECTS (%15 presentziala eta %85 ez presentziala).\nProiektua: 15 ECTS (Tutoretzak: 17 ordu). Ikastaroa 6 materiatan banatuta dago; interesaren arabera, horiek hartu ahal izango dira modu independentean. Hartutako kreditu kopuruaren arabera, ikasturte amaieran ikasleak jasoko du hauetako titulu bat:\nA: Aditua: 30 ECTS egiten dituztenek.\nB: Ikastaro aurreratua: edukien 15 ECTS bete dituztenek (ezin izango da proiektua bera bakarrik hartu).\nC: Ziurtagiria: materia solteak hartu dituztenek.\nmateria: Enpresa eta erakundeen kultura berriak (3 ECTS).\nmateria: Komunikazio paradigma berriak (2 ECTS).\nmateria: Komunikazioa erakundeetan (5 ECTS).\nmateria. Baliabide teknologikoak (3 ECTS).\nmateria: Jarrerak komunikaziorako (2 ECTS).\nmateria: Proiektua: definizioa, tutoretzak eta garapena (15 ECTS).\nAditu titulu honetan eredu pedagogikoa da Proiektuetan Oinarritutako Ikaskuntza (POI). Horretara, proiektu errealak oinarri hartuta, ikaslea izango da ikaskuntzaren ardatz. Xedea da bultzatzea ikaslearen ardura eta autonomia, beti ere, irakaslearen laguntzarekin.\nPraktikotasun horretan sakontzeko asmoz, ikasle bakoitzak ikasturte amaierako proiektu bat osatu eta aurkeztu beharko du. Lan hori bideratzeko, ikasle bakoitzak tutore bat izango du. Halaber, tutoretza saioak antolatuko dira, taldeka zein bakarka.\nIkasturtearen hasieratik komunikazio arazo erreal bat identifikatuko da eta proiektuaren ardatza arazo horri konponbidea ematea izango da. Lanean ari diren profesionalek, hemen aurkituko dute espazioa beren erakundeetan duten hutsune edo arazo komunikatiboei erantzuna emateko. Helburua beraz izango da erakunde bakoitzaren egoera errealetik abiatzea.\nKoordinatzaileak: Goio Arana eta Joxe Aranzabal, HUHEZIko Irakasleak.\nIkastaro honetako irakasleen profilak.\n2012ko urtarrilaren 12a - 2012ko irailaren 27a. Ikastaroaren lehen edizioa euskaraz izango da.\n2011ko urriaren 10etik azaroaren 30era\nIragarkia: Komunikazioa erakundeetan by joxearanzabal\nIkusi gure aditu tituluak


Fredi Pelaez Trio taldeak kontzertua emango du bihar Itziarren | El Diario Vasco\nBajo-debaFredi Pelaez Trio taldeak kontzertua emango du bihar Itziarren\nFredi Pelaez Trio taldeak kontzertua emango du bihar Itziarren\nEragin ezberdineko jazz musika izango da nagusi zuzeneko bizian\nA.S.DEBA. Jueves, 4 julio 2019, 00:13\nAurrera darrai Itziarko Auzo Udalak sustatutako udaberri-udako kultur programak. Honela, ostiral honetan jazz doinuek jantziko dute gaua Burugorri Ostatuan, Fredi Pelaez Trio taldearen eskutik.\nHiruko hau ezaguna da jazz joerako areto eta jaialdietan. Fredi Pelaez buru duelarik, Hard Bop, Groove, zein Jazz Funk giroko biadaia zirraragarria proposatzen digute. Eragin anitzeko jazz-paisaia dakarte, taldea osatzen duten kideen moldakortasun apartaren erakusgarri.\nFrediren Hammond organoa oinarri, bateriak eta gitarrak lagunduta, estilo ezberdinetako konposizioak garatzen dituzte, beti ere inprobisazioa eta musikarien arteko komunikazioa bilatuta.\nKontzertu solidarioko sarrerak 10 euroren truke daude Debako Turismo bulegoan\nEzaguna da Fredi Pelaezen jazzarekiko eta Hammond organoarekiko pasioa. Hainbat taldeetan jo izan du aurrez, Organiks, Dynamic trio, Carlos Bernal Trio, eta CIF Proyect, besteak beste. Musikari bezala hainbat artista eta talderekin grabatu du: Sorkun, Marea, Ruper Ordorika, Baxter, Fontso, Korrontzi, Pello Ramirez, Kupela etab. Mikel Romero aritujko da baterian, zeina estilo desberdinetako beste hainbat taldetan ere aritua baita, hala nola Urgabe, Korrontzi eta Vagos.\nHilario Rodeiro gitarrajoleak, berriz, Heineken Jazzaldian parte hartu duten hainbat bandatan jo du, RS Faktor eta Citric-en, adibidez, eta Gonzalo Tejada, Iñaki Salvador, Mikel Andueza eta euskal jazzeko beste izar askorekin lan egin du baterian. Honen bitartez udako kultur egitarau jarraia eskaini eta herrian musika giro anitza bultzatzea litzateke helburua. Kontzertua gaueko 23:00etan hasiko da, eta doakoa da. Deban, Iturri Ondoan programari jarraipena emango zaio bihar gaueko hamarretan plaza zaharrean 'Jokoz kanpo' antzerkiarekin.\nBeste aldetik, Aitzuri Abesbatzak, Durangoko Orfeoiak eta Orkestra Kamarak udako kontzertu solidarioa eskainiko dute datorren larunbatean, uztailaren 6an, arratsaldeko 20:00etan Deba herriko Andra Mari Elizan, Frenando Urain Oñederraren zuzendaritzapean.\nKontzertu honetan W.A. Mozarten Requiem en re menor, K, 626 abestuko da. Kontzertu honetan bakarlariak: Klara Mendizabal Santamaria soprano bezala, Lucia Gomez Aizpurua mezzosopranoa bezala, Josu Cabrero Antolin (Tenorea) eta Juan Laboreria Zubillaga (bajoa). Kontzerturako sarrerak Debako Turismo bulegoan daude 10 euroren truke. Kontzertu honetan ateratzen den dirua Sierra Leonako www.ssldf ONG arentzat izango da, Ebola izan duten umezurtzeei laguntzeko.


San Anton mendia edo Getariako arratoia – Guraso.eus\nSan Anton mendia edo Getariako arratoia\nEkialdetik begiratzen zaionean duen formagatik esaten zaio Getariako arratoia edo sagua San Anton mendiari. Euskal Herriko itsasertzeko gune ezagunenetariko bat da eta aisialdirako leku egokia familia osoarentzako.\nLandare mota ugari —bertakoak eta exotikoak— dituen parke natural interesgarria du. Uhartea izan zen XV. mendera arte. Orduan lotu zuten herriarekin istmo artifizial bat eraikita.\nGetariako kaitik abiatzen da itsasargira igotzen den bidea. Hortik ematen omen zuten baleen edo ekaitzen etorreraren berri. Oinezkoentzako bidea da. Soilik baimendutako ibilgailuak igo daitezke goraino.\nItsasargia utzi eta gorako bideari jarraituz, mendi puntu garaienera iritsiko gara eta Katxapo izeneko eraikuntza txikiarekin egingo dugu topo. Tontor horretatik, Euskal Herriko kostaldearen zati luze bat ageri da. Zeru garbiarekin Matxitxako lurmuturra ikusten da.\nNatur gune ederra da San Anton mendia. Bidexka ugari dago eta jolaserako leku aproposa da neska-mutikoentzako.\nEserlekuak, zaborrontziak eta aterpe txiki bat ere aurkituko ditugu. Pena da, baina itsasargia itxita dago publiko orokorrarentzako.\nBide beretik egin behar da behera.\nIruzkinik ez "San Anton mendia edo Getariako arratoia"


Mapa : Ttunttun egune. Baztango Haizegoaren Argazkiak\nArgazki mapa » Ttunttun egune.\nBaztango Haizegoaren Argazkiak 2010-05-01 23:38:01 GMT 1\nMartxo lehenengoaN, Larunbatan Aizkunen TTunttun egune ospatu da, Arratsaldean Bozateko karriketan ibili dira, musikaz ta dantzaz ta arratsalde gauan Arizkun barna. Pirineoko bi aldeko sokazko ttunttunlari ta dantza taldeak izan ... »\narizkun, baztan, dantza, egune, tuntun\nBaztango Haizegoaren Argazkiak2010-05-21\nUrde bai basa ez.\nBozaten ere basurde hau aurkitzen ahal dugu. Basa-tik gutti izanez, akaso etxeurde deitu beharko genion. Normala da basoan ta mendian basurde kumia humetzur aurkitzea ta gero etxian hezitzea.\nDistantzia (Km-tan) 0.068658052877135\nUdaberria gaudenez eta aste hontan berriro ere eguzkia agertu zaigu, berotuz goxo, ta gogor... zaldi honei bezala, odol bero zakil gogor behor goxo...\nDistantzia (Km-tan) 0.091367103058558\nMartxoko lehenengo asteburuan Piriniotako sokazko ttunttunaren 1go jardunaldiak izan dira. Sokazko ttunttuna, benetako ttunttuna da, edo aintzinako tunntuna. Gero, ttunttulat¡riak horren ordez, danbolina erabili hasiko zuten.\nDistantzia (Km-tan) 0.10418060462999\nBozateko plazan xuberotarrak bere maskaradaren dantzak aritu zuten Maskarada, zuberoko neguko ihauteria da, ikuskizun zehatz eta antzerkiratua, ikuskzun horretan hainbat personai badira,Enseñaria: Zuberoko bandera eramaten duna, zamalzain, gathuzain..., eta personai bakoitzak ... »\nDistantzia (Km-tan) 0.10701639482816\nFranzeses "taumbourin basque" erraten zaio ttunnttunari edo salterioari, nahiz eta bi ttunttunero hauek Biarnokoak izan hala erraten zioten. Ttunttuna Pirineoen mendebaldean eta mendien banalerrotik iparrera zein hegoaldera eranili izan da, Euskal ... »\nDistantzia (Km-tan) 0.11095971559829\nDistantzia (Km-tan) 0.15435148279109\nDistantzia (Km-tan) 0.15560699232796\nDistantzia (Km-tan) 0.28143749935156\nDistantzia (Km-tan) 0.28284843579142\nDistantzia (Km-tan) 0.29401434438113\nDistantzia (Km-tan) 0.30142606437955\nDistantzia (Km-tan) 0.39574398286175\nDistantzia (Km-tan) 0.4060246119413\nDistantzia (Km-tan) 0.41004793689547\nDistantzia (Km-tan) 0.4174003885464


Greba Orokorraren egunean Udaltzaingoak izandako jokabideari buruzko azalpenak eskatuko ditu EH Bilduk\nKomunikabideetan argitaratutako hainbat dokumentu grafikotan hainbat agente ikus daitezke behar bezala akreditatutako kazetarien lana eragozten, bai eta atxiki eta identifikatzen ere\nEH Bilduk azalpenak eskatuko dizkio Herritarren Segurtasunerako zinegotzi delegatuari Udaltzaingoko hainbat agentek urtarrilaren 30ko Greba Orokorreko deialdiaren harira. Agente horiei eman zitzaizkien aginduen berri emateko eskatuko zaio; izan ere, zenbait dokumentu grafiko eta multimediatan agerian geratzen da horietako batzuek hainbat pertsona atxiki eta identifikatu zituztela.\nAre larriagoa da jardun zalantzagarri hori behar bezala akreditatutako kazetarien lana eragozteko eman izana. Miren Larrion EH Bilduko bozeramaileak salatu duenez, "informazio eskubidea urratu egin zen udaltzainek zenbait kazetariren lana oztopatu zutenean; izan ere, kazetari horiek, akreditazioa eskuan, joan den hilaren 30eko greba deialdiari jarraipena ematen lanean ari ziren udaltzaingoak atxiki eta identifikatu zituenean".\nHorregatik guztiagatik, EH Bilduren udal taldeak galdera sorta bat eramango du hurrengo Herritarren Segurtasunerako Batzordera, zinegotzi delegatuarentzat. Udaltzaingoak zituen agindu zehatz eta jarraitu beharreko protokoloaren inguruan galdegingo zaio, kazetarien lanarekiko izandako jarreran bereziki arreta jarriz. Horrez gain, 'Mozal Legea' ezartzeko asmoa ote duten galdetuko zaie, baita departamentuak ofizioz ikertuko ote duen egun hartako udaltzainen balizko gehiegikeria egon ote zen ere.\nEH Bilduren ustez, onartezina da kazetarien lana oztopatzea, eta udal gobernuari adierazpen askatasuna eta informazioa askatasunez komunikatzeko edo jasotzeko oinarrizko eskubidea bermatzeko erantzukizuna eskatu dio.


Giza katearen biharamunean galdeketaren data iragartzeko eskatu diote Artur Masi • ZUZEU\n400 kilometroko giza katea osatuko dute Katalunian, irailaren 11ko Diadarekin. ANCko presidente Carme Forcadellek Via Catalanaren helburua “gobernuari galdeketa deitzeko presioa egitea” dela aitortu du. Artur Mas presidenteari giza katean parte hartzeko eskatu dio, baita gainontzeko ordezkari politikoei ere. Abuztuaren 27an erabakiko du Generalitateak ibilbidean parte hartuko duen, eta nola.\n300.000 lagun baino gehiagok eman dute izena Via Catalana deituriko egitasmoan. Cap a la Independencia —independentziaruntz— leloarekin, Katalunia iparraldetik hegoaldera lotuko du giza kateak. Hegoaldeko azken kilometroak betetzeko jendea behar dute oraindik, eta horretarako deia egin du Forcadellek: “Hirietan jende asko dugu izena emanda, bi eta hiru kate egin genitzake hor. Jende horri guztiari Terres de l’Ebre-ra mugitzeko deia egiten diegu”. Lluis Llach abeslariak edo Jordi Pujol presidente ohiak eskualde honetan hartuko dute parte. Bideo bat ere zabaldu dute hirietatik hegoaldera mugitzera animatzeko.\nBartzelonako zatian bada oraindik hutsunerik. Artur Mas Kataluniako presidenteak ez du oraindik argitu katean parte hartuko duen ala ez. ANCk gutun bidez eskatu die Masi, eta gainontzeko ordezkari politikoei, parlamentu paretik igarotzen den zatian gehitzeko. Asteartean erabakiko dute zer egin.\nGiza katearekin iazko mobilizazioek eragindako mugimendu politikoak nahi ditu sortu Kataluniako Asanblada Nazionalak. Izan ere, 2012ko Diadako manifestazio erraldoiak Artur Mas hauteskundeak aurreratzera eraman zuen, eta batik bat, estatuaren aldeko ibilbidea bere egitera. Manifestazioa beharrean giza katea egitearekin pauso bat haratago nahi du joan asanbladak. Hala azaldu du RAC1 irratian Carme Forcadellek: “Via Catalanaren biharamunean galdeketa deitzea nahi genuke. Konpromiso sendoa nahi genuke horretara deitzeko. Egungo zehaztasun faltak ez dio inori faborerik egiten. Data eta galdera jakitea oso garrantzitsua da herriarentzat, jendeak jakin beharrekoa”.\nGaldeketa —Katalunia estatu independientea izatea nahi duzu?— 2014 maiatza heldu aurretik egitea nahi du ANCk. CiU eta ERCren ibilbide orriaren arabera, sinatzaileek atzera egiten ezean, 2014an egingo da. Data zehatza erabaki gabe dago, eta hainbat inguruabarrek baldintzatuko dute. Vilaweb-eko analisten ustez 2014ko irailaren 14 da datarik egokiena, Eskoziako erreferenduma baino lau egun lehenago.\nKataluniako giza katearen egitasmoak Letonia, Lituania eta Estonian 1989an egin zirenak ditu oinarri. Bi urte geroago, 1991an, SESBeko hiru errepublikak estatu bihurtu ziren. Baltikoko ibilbidea deitu zitzaion 560 kilometro 2 milioi lagunekin lotu zituen kateari.\nanc, independentzia, Katalunia, Mas, politika, via catalana\n3 pentsamendu “Giza katearen biharamunean galdeketaren data iragartzeko eskatu diote Artur Masi”-ri buruz\nIrala 2013-08-24 04:40\nEta gure giza katea edo dena delakoa non dabil? Hain fier, hain bipìl omen den herri honi sorpasso eginda agur ben hur esango dio katalan herri mantso ustekoak??? A ze auzo lotsa!!! Euskaldun bezatu tripamerkeak ikusteko biziko ez nintzelakoan…\nIñaki Larrañaga 2013-08-24 15:05\n2014ko ekainaren 8an Durangotik Iruñerako giza katea egingo da, Gure Esku Dagok antolatuta.\nIrala 2013-08-24 19:06\nZergatik data hori? Zer aldarriz? Zer plangintza orokorraren barruan? Badago plangintzarik? Badago bide-orririk? Edo euskal independentismoarenak egin du, eta, parte-hartze instituzional-konstituzional espainiarraren erroberan txertatzen etsitzea beste koplarik ez dago? Edo Katalunian zer gertatuko zain gaude? Aurreko galderak ez dira Larrañaga jaun txit atseginarentzat, ezpada horren berri dukeen edozeinentzat. Eskerrik asko.


Egoera ekonomiko eta politikoari ez bazaio lehenbailehen buelta ematen, gure gazteria bazterkeria sozialean bizitzera beharturik aurkituko da. Eta nolako jendartea sortu dezakegu, horren zati garrantzitsuena, etorkizuna eraikitzeko ardura duen gazteria, sozialki bazterturik baldin badago? Benetan, egoera larria eta kezkagarria da honakoa. Ekonomia Lankidetzarako eta Garapenerako Erakundeak (ELGE) gogorarazi digu egoeraren larritasuna, mahai gainean datu estatistikoak jarrita.\nErakunde horren txosten baten arabera, Espainiako Estatuan 16 eta 29 urte artean dituzten gazteen erdiak –Hego Euskal Herriaz ari da– ez dauka gaitasunik ordenagailuak lanerako erabiltzeko. Espainia azken aurreko postuan dago –Italiaren aurretik baino ez– Korea txapeldun den arlo horretan. ELGE osatzen duten munduko 34 herrialde garatuenetan, 35 milioi gazte daude ez ikasi ez lan egiten dutenak. Horrek esan nahi du ez daudela prest herrialde horietako hezkuntza sistema, gizarte edo mundu laboralean parte hartzeko. Izan ere, nola ikasiko dute lan arlora aplikaturiko informatika, lanik ez badute? Eta okerrago dena, izateko itxaropenik ez badute?\nEgungo sisteman barneratze sozialerako tresna nagusia lana da; garapen pertsonala lan-munduan sartzearekin lotu izan da. Hala, lanik ez edukitzeak heriotza zibilera daramatza gure gazteak. Bazterkeria sozialak ondorio ugari ditu: delinkuentzia, droga, suizidioak, eta bere gazteak zatikatu eta hiltzen dituen jendarte gaixo bat sortzea.\nGobernuen erantzukizuna funtsezkoa da –izan Madril, Gasteiz edo Iruñekoa–, baita eragile politiko, ekonomiko eta sozialena ere. Gazteen langabeziaren odolustea geratu beharra dago eta indar gehiago bideratu behar da enplegu duina sortzera. Bestalde, gure sare industriala kontuan edukiko duen hezkuntza sistema eta politika sozialak behar ditugu: lanbide heziketaren alde egin behar da bai ala bai.


Copa Colegialeseko lehenengo faseko finalean | Arizmendi ikastola\nArizmendi Ikastola Copa Colegialeseko lehenengo faseko finalean egongo da apirilaren 17an. Copa Colegialen parte hartzen ari da aurten Arizmendi. Lehenengo fasea bukatzear dago, eta nahiz eta nesken ekipoak ezin izan duen aurrera egin, mutilak lehen faseko finalera heldu dira. Ointxe kirol elkartearen laguntzarekin eta Gorka Zurutuza entrenatzailearen gidaritzapean, finala jokatuko dute Arizmendi Ikastolako saskibaloi jokalariek apirilaren 17an, Corazonistas taldearen aurka Marianistas ikastetxean.\nArizmendi Ikastolako ikasleekin batera Ointxe kirol elkartearen jokalariak ere badaude taldean. Honako hauek izan dira lehenengo faseko partidetako emaitzak: final zortzirenetan, Urkide 43 – Arizmendi 57; final laurdenetan, Mendebaldea 55 – Arizmendi 56 eta final erdietan, Ikasbidea 55 – Arizmendi 57.


Kultura Bonuarekin 12 euroko hobaria euskarazko produktuetan - Goiena.eus\nEskola publikoaren Debagoieneko jaia\nKultura Bonuarekin 12 euroko hobaria euskarazko produktuetan\nItziar Larrañaga 2017-12-04 15:48 Kultura Arrasate Debagoiena Oñati\nGipuzkoako Diputazioak aurten ere Kultura Bonuen ekimena bultzatu du. 20 euro ordaindu eta 12 euroko deskontua eskuratuko da -euskara ez den hizkuntzetako produktuetan hobaria txikiagoa izango da, 8 euro-.\nKultura Bonua 2017. | Ikusi handiago | Argazki originala\nGaurtik aurrera 8.854 Kultura Bonu jarriko dira salgai Gipuzkoako hogei herriko 51 dendetan. Denis Itxaso diputatuak azaldu duenez, Kultura Bonu hauen bidez "Eguberriei begira, kulturarekin gozatzea sustatu, saritu eta fidelizatu nahi da".\nDebagoienean, Arrasateko denda batek eta Oñatiko lauk egin dute bat ekimenarekin. Kanpainarekin bat egin duten dendek bereizgarri bat izango dute. Bonua erositako dendan berean erabili beharko da abenduaren 4tik urtarrilaren 14a bitartean.\nBi bonu mota\nBonu bat, euskarazko liburuak, diskoak eta DVDak erosteko izango da, eta bestea, beste hizkuntzetakoak erosteko. Aldundiak 8.854 bonu jarriko ditu guztira herritarren eskura, horietatik 3.542 euskarazko produktuetarako, eta 5.312 beste hizkuntzetakoetarako. Aldundiak jakinarazi duenez, aurreko bi urteetan, gaztelaniazko bonuak oso egun gutxitan agortu ziren eta, euskarazkoekin, berriz, arazo gehiago izan ziren. Gaztelaniazko bonu kopurua handiagoa denez, deskontua pixka bat txikiagoa izango dela ere adierazi dute. Horrela, bonuaren prezioa 20 euro izango da bi kasuetan, baina euskarazko materialak erosterakoan 12 euroko deskontua egingo da, eta gainerako hizkuntzetakoak erosterakoan, berriz, 8 eurokoa.\n1 Debagoieneko Euskal Eskola Publikoaren jaia Eskoriatzan\n2 Eskola publikoaren jairako deia egin dute dantzan\n3 Bi istripu gertatu dira Eskoriatzako saihesbidean\n4 Elkarlanean haziz eta heziz eskola publikoan\n5 Hiru lapurreta Arrasaten bart gauean\n6 Debagoieneko Euskal Eskola Publikoaren jaia ospatzen ari dira Eskoriatzan\nDebagoiena / Kultura\nMikel Irizar: "Eusko Ikaskuntzarentzat XVIII. kongresua ez da helmuga bat, mugarria baizik"\nEuskarazko ikus-entzunezkoen sorkutzaren leku den Irudienean zabaldu dute izena emateko aukera\nBereziki sakona izan den Kameratoia rallya Lapatx taldeak irabazi du\nPoesia landuko dute VIII. Karmele Igartua sorkuntza bekan\nEgindako bidea berreraikitzen\nDonostia Zinemaldiaren 66. edizoak emandako guztia, Imanol Gallegoren eskutik\nBanden Lehia abian da hamargarrenez\nIsaki Lacuestak bere bigarren maskorra lortu du\nDonostia Zinemaldiaren itxiera gala\nCooper, Hemsworth eta lehen sariak\ngoiena.eus © Goiena Komunikazio Taldea


«Azken bultzada behar dugu, furgoneta ordaintzeko» - Kronika\nsos errefuxiatuak hernani\n«Azken bultzada behar dugu, furgoneta ordaintzeko»\nFurgoneta ikusgai jarriko dute bihartik aurrera Agustinetako Plazan. Hernaniarrei eskerrak eman dizkiete izandako eskuzabaltasunagatik.\nSOS Errefuxiatuak Hernani taldea jaioberrientzako esnea biltzen aritu zen herrian, joan den astean. Kepa Alvarez hernaniarra Grezian izana da; Atenasen zehazki, Ellinikoko kanpaleku eta squatsetan lanenan izan da, errefuxiatuentzako elikagaiak eta materiala gordetzen dituen biltegian. Hernanira bueltan, bi helburu izan ditu: «garraiobidea eta esnea behar dituzte, batez ere han. Beraz, horiek lortzeko lana egingo dugu». Furgoneta bat erosi, eta esnez beteta bueltan Ellinikora eramatea izan da SOS Errefuxiatuak Hernaniren helburua, eta bilketa asteazkenetik ostiralera egin dute Biterin.\nBihartik aurrera gainera, furgoneta ikusgai jarriko dute Zinkoenean, Agustinetako plazan, bilketaren arrakasta eta hernaniarren eskuzabaltasuna erakusteko asmoz».\n«Esne asko bildu dugu»\nKepa Alvarezek Kronikari azaldu dionez, hiru egunetan esne asko bildu dute: «esker hitzak besterik ez ditugu. Esne pila bat bildu dugu, leku askotatik etorri dira».\n«Furgonetaren %60a ordaintzeko dirua jaso dugu momentuz»\nAipatu bezala, esne bilketaz gain, Siriara furgoneta bat eramatea ere bada SOS Errefuxiatuak Hernaniren helburua. Hala, erosi berri duten furgonetarako dirua biltzen ari dira oraindik: «hau da proiektuarekin bat egiteko beste modu bat. Furgoneta Alemanian erosi behar izan dugu merkeagoa zelako, Atenasen ingurumena babesteko ziurtagiria daukan ibilgailua behar zelako». Orain arte egindako aportazioekin furgonetaren kostuaren %60 inguru jaso dutela azaldu dio Kronikari Kepa Alvarezek. Hori horrela, hernaniarrei azken bultzada, esfortzua eskatu die: «ahalik eta jende gehien konbentzitu nahi dugu laguntzeko». Bankentxean kontua ireki dute: ES16 0138 00 1950 0010778930/BIC BKOAES22XXX/ Titularra da: Kepa Alvarez Baz SOS Refugiados Hernani.\nEsker hitzak, errefuxiatuentzat\nBilketa eginda, eta furgoneta ordaintzen bukatzeko %40aren faltan, gutun bat idatzi dute SOS Errefuxiatuak Hernaniko Alvarezek eskerrak emanez. Besteak beste, honela dio gutunak: «Furgoneta garajean utzi dugu, emozioak puri-purian ditugula, malkoei alfer-alferrik eutsi nahian... bi hilabete eta gero, etxera bueltan naiz emaztearekin... eta oraindik badugu nahikoa indar, SOS Errefuxiatuak Hernaniren izenean eskerrak emateko.\nGure esker hitzak gaur Grezian eta beste hainbat lekutan dauden errefuxiatuentzat dira. Zatozen lekutik zatozela, eskerrik asko boluntario taldekideoi eta hernaniarroi eman diguzuen aukeragatik. Aitzakia ederra izan dugu beste behin, Euskal Herriko txoko honen irribarrerik onena ezagutzeko, gure herritarren borondatea ezagutzeko.\nEskerrik asko, Orio, Bilbo, Ortuella, Errioxa, Iruñea eta beste hainbat herrietatik Hernanira gerturatu diren guztiei. Eskerrik asko haurren biberoiak betetzeko esnea ekartzera gerturatzeagatik. Zein ziren jakin ez arren, bazekiten Hernanin bazela ero talde bat, ilusioz gainezka, zuen bizitza hobetzeko soluzio txiki bat eskuartean zuena.\nEskerrik asko baita ere gure ingurukoekin dugun harremana sendotzen lagundu izanagatik: koadrilakoekin, bizilagunekin, senitartekoekin... Zuei eskerrak hau guztia askoz intentsuagoa eta atseginagoa izan da.\nGaia aldatuz, Gabonak pasa eta bi astetara izango dugu, gutxi gorabehera balantze ekonomikoa; kontu guztiak aurkeztuko ditugu. Medio ezberdinen bitartez egingo da publiko, prentsa lokala tarteko.\nOrain Atenasera egingo dugun bidaia ari gara prestatzen; eta baita ere, furgoneta eta jasotako esnea entregatzeko modua».


Altsasu kasua deiturikoaren ibilbidea - Altsasu - Guaixe.eus\nAinhoa Corcuera Mazkiaran eta Jesus Miguel Imaz Prim (Altsasu Memoria) 2018-06-15 08:15\nGure lan guztia analisi zientifiko zorrotzean oinarritzen da, datuen eta errealitateen bidez derrigor azaldu behar dena. Horregatik, Altsasu Kasuaz hitz egiten denean, behartuta gaude aipatzera nola 1936an Lista de Altsasu izeneko zerrenda bat egin zuen Altsasuko Komandantziak, 300 lagun baino gehiagorekin. Denek herritik alde egin behar izan zuten, batzuk toki seguru batera eta, gehiengoa, demokraziaren alde borrokatzera. Zerrenda hori, Estatu Kolpearen ondorengo borrokaldietan toki askotara bidali zuten, zerrendako pertsonak atxilotu eta zigortu zitzaten. Memoria Historikoa lantzen duten herri askotan Altsasu oso ezaguna da herri duina eta eredugarria izateagatik, pertsona askoren galera gainditzen jakin zuelako eta balore garrantzitsuak izan dituelako maila askotan. Bizirik iraun zutenek, erretagoardian sufritu zutenek eta, nola ez, garapen bat izan zutenek, harro transmititu zizkiguten euren ideiak eta argitasun politikoa. J. Goikoetxeak (Akullu) honela esan zigun: “Demokrazia faltsu honetan benetako boterea ez da aldatu, Frankismo garaiko berberek jarraitzen dute, eta hori sekula ezin dugu ahaztu”.\nJustizia. Askotan erabiltzen dugun hitza da, baina Altsasun sekula gauzatu ez dena. 1936an 150 lagun baino gehiago zigortu zituzten fusilatzera, Puerto de Santa Maria bezalako urrutiko kartzeletara dispertsaturik, zigor guneetara... edo tribunal militarrek emandako sententzietara. Ondoren Ordena Publikoko Tribunala sortu zuten, eta hortik ere altsasuarrak pasa ziren. Erregimenaren erreforman Audientzia Nazionalean bihurtu zuten, euren Intsignia Bukea dena harrez geroztik. Bere gidariak, Garzón epaileak, Dena ETA da leloarekin ibilbide orri bat diseinatu zuen, eta probintzietako delegaritzak dena Audientzia Nazionalera bideratzen hasi ziren. Delegaritza horiek, sekula ez zuten ezer esan gure herriko pertsonen aurka Gerra Zikin kasuak egon zirenean, eta ikerketa saiakera guztiak blokeatu zituzten. Inpunitatea berriro, sekula ez baita egon kondena bakar bat ere gure bizilagunen aurka atentatu zutenentzat. Ikusten den bezala, ez da justizia kontua bakarrik, baizik eta frankismoa, maskaraz jantzitako neofrankismoa, bere erreforma eta bere adar guztiak epaituz eraikitzen hastea, guzti horrek ekarri zuenaren errelato luze eta zabal batekin. Azken kasu honek, urteetan esan duguna baieztatu besterik ez du egin: historia, Altsasuren memoria, lerro jarraituzko historia bat da, etenik gabeko errepresiozkoa, non ezer ez den kasualitatea eta azken muntaia polizial eta judiziala sufrimenduzko kate luze horren jarraipena besterik ez den. J.M. Sáez de Muniainek esan zigun moduan: “1936an herriko familiak negar egiten ikusi nituen eta gaur egungo familiak ere, negarrez daude.”.\nHerri mugimenduen dinamikak azken urteetan Altsasu hobe bat ekarri dute, solidarioagoa, parte hartzaileagoa eta biziagoa, eta kosta ahala kosta kriminalizatu nahi izan dute. Komunikabideak, epaileak, poliziak, biktimen elkarteak... gezurretan aritu dira oso modu lotsagabean, gure herriko errealitatea erabat desitxuratuz. Herrian egin den edozein proposamen modu argian, demokratikoan eta errebindikatiboan egin da, herritarren zati handi baten babesarekin. Gazteriak sufritu ditu eta oraindik ere sufritzen ditu kontrol soziala helburu duten polizia-kontrol ugari. Kontrol horietako batean hil zuten Lakuntzako Mikel Arregi, eta, tiro egin zuen Guardia Zibilak, bi hilabeteko zigorra besterik ez zuen jaso. Komunikabide askotan agertu den datua da Altsasu eta Sakana direla Europa osoko polizia tasarik handiena dutenak biztanleko.\nGure kolektiboak ere, memoria biltzeko kolektiboa denak, jazarpena eta isuna jasan genituen Gobernuaren aldetik Emilio Iguzkizari omenaldia egin genionean. Iguzkiza 1934an hil zuten Guardia Zibilaren tiroek, bere semea besotan zeukan bitartean; beste bi lagun ere zauritu zituzten. Gure ikerketan eta datu bilketan ikusi dugunez, desmilitarizazioa, Guardia Zibilaren presentzia eta bere rola gure herrian, aspaldiko eztabaida direla eta naturaltasunez onartu behar ditugula, eta ez pertsonak eta kolektiboak kriminalizatuz. Emilioren plaka bi alditan saiatu dira suntsitzen. Plaka finkoa da, memoria historikoaren mugarrietako bat izan nahi duena, beheraxeago dagoen beste bat bezala; zigor batailoietan sufritzen egon ziren langileen omenez ezarri genuen bigarren hori, garai guzti haren memoria islatu nahi duen sinbolo gisa. “Ibilbide” horretan, non metro gutxitan hainbat mugarri errepresibo dauden, gertakari ugari gertatu dira garai desberdinetan: Txoko tabernak eta Koxka tabernak, pertsonez, zigorrez eta mendekuaz hitz egiten dute. Azken horretan, ezin dugu onartu BEREHALAKO ASKATASUNA ez den beste sententziarik; muntaia polizial argi baten aurrean gaude, txosten eta gertakarien kontaketa subjektiboak bidali baitituzte gaur egun existitzen den Justizia bakarrera. Galeanok zioen bezala: “Justizia sugeak bezalakoa da, oinutsik daudenei bakarrik hozka egiten die”. Ez du Galeanok bakarrik hitz egiten justiziaz; jaso ditugun testigantzetan ikusten da sekula ez zela justiziarik egin Altsasun gertatu ziren gertakarietan. Sekula ez da sententziarik izan ekintza errepresiboak gauzatu zituztenen kontra (Gerra Zikineko atentatuak, atxilotuak, torturatuak, manifestazioetan kolpatuak, taberna barruan kolpatuak eta gasa botatakoak...). Sekula ez da ikerketarik abiatu ibilbide eta interes luzea izan duenik. Sekula ez da onartu herritarrei egindako kalterik. Datuen azterketa zabal batean ikusi dugu, justizia ez dela sekula iritsi eta gainera, gelditu gabe pasatzen ikusi dugula, esate baterako, Altsasu Kasuaren “Ibilbidearen” polemikan, non talde batzuei utzi zaien pintada falangistak egiten establezimenduetan, Otsaportillon... eta mehatxatu duten izugarrizko lotsagabekeriaz eta inpunitate osoz. Horri, nola ez, azken atxiloketak salatzeko ekintzetan parte hartzeagatik jasotako mehatxu eta denuntziak gehitu behar zaizkio.\nSTOP MUNTAI POLIZIALEI


Iruñeko Emakumeen Etxearen obrak esleituta daude eta udaberrian hasiko dira | Herriak eta hiriak | EITB\nIruñeko Emakumeen Etxea egiteko lanak esleitu dituzte eta udaberrian hasiko dira\nEraikinean hobekuntzak egingo dira: sarbideak eta suteen aurkako neurriak egokituko dituzte, eta barnealdea berrituko dute.\nEmakumeen Etxea Pablo Sarasate musika-eskolaren beheko solairuan egongo da. Argazkia: Wikipedia\nIruñeko Emakumeen Etxearen lanak esleitu ditu Iruñeko Udal Batzarrak. 300 metro karratuko espazioa izango da, eta Pablo Sarasate kontserbatorioaren beheko solairuan egongo da. Lanen lizitazio-aurrekontua 135.114 eurokoa da.\nTopagunea herritarren berdintasun arloko sentsibilizazioa eta emakumeen ahalduntzea laguntzeko erabiliko dute, eta emakumeen eta gizonen arteko benetako parekidetasuna lortzeko.\nBisel Navarra S.L. enpresak egingo ditu Emakumeen Etxearen obrak, eta 50 egun ditu lanak bukatzeko. Egun horietan, sarbidea hobetu, sutearen aurkako neurriak jarri eta barnealdea berrituko du.\nKontserbatorio zaharreko beheko solairuak egun duen banaketari eutsiko dio, eta hauek izango dira bertan: 33 eta 44 metro koadro bitarteko bost gela, atseden-lekua eta komunak, baita harrera-aretoa ere, argibide gune gisa, publikoari zabalik, eraikineko sarrera nagusian, Agoitz kalean.\nLanegunetan egongo da irekita Emakumeen Etxea, 17:00etatik 21:00etara. Eraikin berean, 1. solairuan, Udalaren Etxez Etxeko Arretarako Lantaldea egongo da. Udala arduratuko da bertan egongo diren langileez.\nUdalak hitzarmena sinatu zuen apirilean Iruñeko Emakumeen Etxea elkartearekin, gune hori dohainik uzteko lau urtez, eta beste lau urtez luzatu ahalko da.